**NACIONALINĖ ŠVIETIMO AGENTŪRA**

**VILNIAUS „ŽIBURIO“ PRADINĖS MOKYKLOS** **VEIKLOS**

**TEMINIO IŠORINIO VERTINIMO ATASKAITA**

2021-12-15 Nr. A-33

Vilnius

**ĮVADAS**

**Vizito laikas** – 2021 metų lapkričio 15–17 dienos.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Išorinis vertinimas vykdomas vadovaujantis Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. 1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ patvirtinta tema, pateiktais klausimais ir vertinimo rodikliais.

Vertintojų komanda stebėjo trisdešimt vieną (31) Vilniaus „Žiburio“ pradinės mokyklos (toliau – mokykla) ugdomąją veiklą – dvidešimt septynias (27) įvairių dalykų pamokas, du (2) neformaliojo švietimo, du (2) pagalbos mokiniui specialistų užsiėmimus.

Išorinio teminio vertinimo metu gilintasi į mokinių, mokytojų veiklą pamokose, mokyklos vadovų ir švietimo pagalbos specialistų darbą. Vizito metu vertintojai kalbėjosi su mokyklos darbuotojais, savivaldos institucijų atstovais, mokiniais, mokinių tėvais (globėjais, rūpintojais), analizavo kai kuriuos mokyklos veiklos, mokinių pasiekimų ir pažangos fiksavimo dokumentus, Nacionalinės švietimo agentūros, Vilniaus miesto savivaldybės administracijos Bendrojo ugdymo skyriaus pateiktą informaciją, Vilniaus „Žiburio“ pradinės mokyklosmokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo (toliau – NŠA tyrimas) statistinės ataskaitos duomenis. Remiantis minėtais duomenimis, ir surinkta informacija, suformuluoti ir mokyklai pateikti įtraukiojo ugdymo įgyvendinimo kryptingumo mokykloje veiksniai, turintys įtakos visų mokinių aktyviam dalyvavimui ugdymo procese ir pasiekimams.

1. **MOKYKLOS KONTEKSTAS**

Mokykla įsikūrusi Vilniaus centrinėje dalyje – Žirmūnų ir Šnipiškių mikrorajono sandūroje. Ši ugdymo įstaiga 2005 metais įkurta reorganizuoto mokyklos-darželio patalpose. 2021–2022 mokslo metais ją lanko 353 pradinių klasių mokiniai. Per pastaruosius penkerius (5) metus išlaikomas 16 klasių komplektų skaičius (visose klasėse po 4 paraleles klases), tačiau mokinių skaičius neženkliai mažėja: nuo 2019–2020 m. m. mokykla sumažėjo 24 mokiniais. Mokyklos bendruomenės nuomone, šią mokyklą tėvai (globėjai, rūpintojai) renkasi dėl galimybės leisti vaiką į arčiau namų ar darboviečių esančią ugdymo įstaigą. Mokyklos duomenimis, mokiniai iš socialiai pažeidžiamos aplinkos sudaro tik nedidelę dalį – nemokamą maitinimą 2021–2022 m. m. gauna 22,32 proc. mokinių, finansinę ar kitokią paramą gauna 79 mokiniai.

Mokykloje integracijos būdu ugdomi 102 specialiųjų poreikių mokiniai. Palyginus trejų (3) paskutiniųjų mokslo metų duomenis, nustatyta, kad didėja didelių specialiųjų poreikių mokinių skaičius. Nors mokykla turi visus pagalbos mokiniui specialistus, pokalbiuose su mokyklos bendruomene išryškėjo pageidavimas didinti šių specialistų (ypač mokytojų padėjėjų) skaičių arba jų krūvį, tačiau to padaryti nėra galimybės dėl mokyklos finansinių išteklių. Augantis specialiųjų poreikių mokinių skaičius skatina mokytojus bei pagalbos mokiniui specialistus kelti savo kvalifikaciją šioje srityje. Mokyklos 2021–2022 m. m. Veiklos plane vienas iš tikslų yra: „tapti profesionalų komanda, kuri ugdymą orientuoja į kiekvieno besimokančio mokinio bendrųjų kompetencijų bei vertybinių nuostatų ugdymą, individualizuojant, integruojant bei priartinant prie mokinio ugdymo(si) poreikių“.

Mokykloje veikia apie 16 neformaliojo švietimo užsiėmimų, kuriuos gali lankyti įvairių pomėgių ir poreikių mokiniai, tačiau tik 5 būreliai finansuojami mokyklos biudžeto lėšomis, likusieji vyksta komerciniais pagrindais, t. y. apmokami Neformaliojo vaikų švietimo (NVŠ) arba tėvų lėšomis.

Kaip teigiama mokyklos direktorės Linos Venskutės 2020 metų veiklos ataskaitoje, Mokyklos taryba direktorės veiklą įvertino labai gerai, nes vadovė įgyvendino visas numatytas metines veiklas, o kai kurie rodikliai – viršyti. Mokyklos savininkas nurodo, kad direktorės gebėjimai atlikti pareigybės aprašyme nustatytas funkcijas vertinami labai gerai.

Dalis 2021 m. direktorės veiklos užduočių – susijusios su įtraukiojo ugdymo organizavimu: mokinių tėvų (globėjų, rūpintojų) aktyvesniu įtraukimu kuriant bendraujančią ir bendradarbiaujančią bendruomenę, mokyklos mikroklimato gerinimą, užtikrinant prevencinių programų įgyvendinimą, šiuolaikiškų sprendimų siekimas, įgyvendinant elektroninių dokumentų valdymo sistemą.

Numatyti vertinimo kriterijai, siejami su mokyklos veikla, numatomas rodiklių įvertinimas. Direktorės užduotys iš dalies dera su teminio vertinimo metu išskirtomis tobulintinomis veiklomis.

1. **ĮTRAUKIOJO UGDYMO ĮGYVENDINIMO KRYPTINGUMAS MOKYKLOSE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos veiklos aspektai**

1. Įgyvendinant įtraukiojo ugdymo nuostatas mokyklos bendruomenės nariai pasitiki formaliais lyderiais kaip partneriais, pagalbininkais ir patarėjais (1.1. Įsipareigojimas susitarimams – 3 lygis).
2. Kolegialia ir įtraukiančia pagalba grindžiami bendruomenės santykiai (1.4. Bendradarbiavimo kultūra – 3 lygis).
3. Prasminga ir kryptinga mokyklos projektinė veikla, sudaranti galimybes kiekvieno mokinio įtraukčiai (1.6. Prasmingumas – 3 lygis).
4. Mokyklai žinomi mokinių individualūs poreikiai ir galimybės (2.1. Mokinių įvairovės pažinimas, galimų kliūčių numatymas, aplinkos be kliūčių modeliavimas – 3 lygis).
5. Skirtingų metodų ir priemonių, padedančių mokiniams išvengti mokymosi barjerų, taikymas pamokose (2.1. Pastoliavimas – 3 lygis).

**Tobulintini mokyklos veiklos aspektai**

1. Ugdymo tikslas pamokose dažnai nepagrindžiamas ir menkai siejamas su kiekvieno mokinio asmeniniu siekiamu rezultatu (2.1. Ugdymo tikslai – 2 lygis).
2. Pamokų metu retai naudojami alternatyvūs mokymosi ir žinių demonstravimo būdai (2.2. Sąlygų sudarymas strategiškai taikyti ir įvairiais būdais pademonstruoti žinojimą – 2 lygis).
3. Mokykloje nepakanka bendrų susitarimų dėl individualios mokinių mokymosi pažangos bei grįžtamojo ryšio (2.3. Pažangą skatinantis grįžtamasis ryšys) – 2 lygis.
4. **ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Mokykla įsivertinimą vykdo remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (Lietuvos Respublikos švietimo ir mokslo ministro 2016 m. kovo 29 d. įsakymas Nr. V‒267). Pasinaudodama metodikos 19 punktu, mokykla veiklos kokybės įsivertinimo proceso organizavimą, rezultatų pateikimą bendruomenei delegavo pradinių klasių pedagogų Metodinei grupei. Tokį sprendimą mokyklos administracijos atstovai motyvuoja tuo, kad tokiu būdu į įsivertinimo procesą įtraukiami visi pedagogai. Pokalbių su mokyklos administracija metu ir išanalizavus dokumentus nustatyta, kad ankstesniais metais (2014–2018 m.) buvo sudaroma vidaus įsivertinimo darbo grupė, kuri vykdė šią veiklą.

Mokyklos veiklos įsivertinimo procesą koordinuoja direktorės pavaduotoja ugdymui. Pokalbio metu pavaduotoja informavo, kad mokykloje vykdomas platusis įsivertinimas, pagal poreikį vyko teminiai vertinimai: „Asmenybės branda“, „Pasiekimai“, „Besimokančios mokyklos link“, „SELFIE 2020“ ir kt. Prie duomenų apdorojimo prisijungdavo arba prisidėdavo atskiros mokytojų grupės, nes kai kuriais atvejais duomenys buvo renkami popieriniais variantais, motyvuojant tuo, kad į Nacionalinės švietimo agentūros interneto sistemos „IQES online Lietuva“ ([www.iqesonline.lt](http://www.iqesonline.lt/)) apklausas atsako tik maža dalis tėvų.

Vertintojams pateiktoje Mokyklos veiklos įsivertinimo rezultatų ir veiklos tobulinimo informacijoje, duomenys apie įsivertinimo poveikį mokyklos veiklos kokybei gana abstraktūs: ugdymo organizavimas – diferencijavimas, individualizavimas, suasmeninimas ir mokymasis virtualioje aplinkoje. Šioje ataskaitoje – kaip vienas iš sunkumų, atliekant įsivertinimo procesą, – įvardytas menkas tėvų (globėjų, rūpintojų) įsitraukimas į visos mokyklos procesus, dažniau orientuojantis tik į klasių veiklas. Mokykla, suprasdama veiklos kokybės įsivertinimo svarbą, 2021–2022 m. m. Veiklos plane yra numačiusi mokyklos švietimo veiklos nuolatinio įsivertinimo sistemos tobulinimą, nuolat apmąstant įgytą patirtį ir veiklos perspektyvas.

Išorinio vertinimo komanda konstatuoja, kad įsivertinimo procesas mokykloje būtų produktyvesnis, jeigu šiai veiklai organizuoti būtų racionaliai paskirstomi žmogiškieji ištekliai, pasidalintos atsakomybės, kryptingesnis išvadų ir rekomendacijų naudojimas, realių pokyčių inicijavimas (ugdymosi pasiekimų gerinimas, veiksmingo pagalbos mokiniui modelio kūrimas, tikėjimo mokinio galiomis stiprinimas). Tam pasitarnautų kiekvieno bendruomenės nario (mokytojo, mokinio ir ypač tėvelio (rūpintojo, globėjo) aktyvus įsitraukimas į mokyklos tobulinimo veiklas bei viešas šio proceso pristatymas visoms suinteresuotoms grupėms bei mokyklos interneto svetainėje.

1. **VERTINAMŲ VEIKLOS SRIČIŲ VERTINIMAS**
2. **Vertinimo sritis: LYDERYSTĖ IR VADYBA**

**Vertinimo lygis: 3**

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| * 1. Perspektyva ir bendruomenės susitarimai, 3 lygis
 | **Mokykla, kurdama 2018–2022 metų Strateginį planą, bendradarbiaudama su dauguma bendruomenės narių susitarė dėl bendros vizijos ir strateginės savo įstaigos krypties:*** Įtraukiojo ugdymo idėja užfiksuota mokyklos vizijoje – „Būti šiuolaikiška, atvira naujovėms, draugiška, saugia pradinio ugdymo mokykla kiekvienam besimokančiam bendruomenės nariui“.
* Pokalbiai su bendruomenės nariais leidžia teigti, kad strateginiai ir kiti veiklą reglamentuojantys planai dažniausiai rengiami atsižvelgiant į mokytojų, kartais mokinių, tėvų (rūpintojų, globėjų) pasiūlymus bei patarimus, tačiau kalbantis, mokyklos pedagogai išreiškė pageidavimą dėl aktyvesnio jų dalyvavimo sudarant veiklos bei ugdymo planus. Taip pat teigiama, kad sustiprėjo mokyklos darbuotojų bendradarbiavimas siekiant kiekvieno mokinio sėkmės.
* Mokyklos bendruomenė susitarė dėl pasirinktos ugdymo krypties – integruotas ugdymas. Mokykla sėkmingai dalyvavo Mokyklų tobulinimo centro (MTC) programoje „Renkuosi mokyti – mokyklų kaitai“, NŠA projekte „Didelį mokymosi potencialą turintys vaikai: ypatumas, atpažinimas, ugdymas“. „STEAM namuose“ ir kt. 93 proc. ugdymo turinio integruojama dirbant su vadovėlių komplektu „Vaivorykštė“.

**Dauguma mokyklos veiklos tobulinimo sprendimų (ką būtų galima atlikti geriau ar patobulinti) priimami vadovaujantis naujausiais tyrimais ir bendromis diskusijomis:*** Dauguma mokyklos veiklos dokumentų parengti atsižvelgiant į švietimo stebėsenos, mokinių pasiekimų ir pažangos vertinimo ugdymo procese duomenis ir informaciją, nacionalinio mokinių pasiekimų patikrinimo (NMPP), nacionalinių ir tarptautinių mokinių pasiekimų tyrimų (TIMMS), iš dalies mokyklos veiklos įsivertinimo rezultatus.
* Mokykla kasmet reflektuoja savo veiklą (vadovų ataskaitos, mokytojų refleksiniai pokalbiai su mokyklos administracija ir kt.), tačiau pasirinktos priemonės ne visada duoda norimą rezultatą. 2008 m. Nacionalinės mokyklų vertinimo agentūros išorinio vertinimo metu įvardyti du aspektai išliko tobulintini ir šio teminio vertinimo metu. 2008 m. kaip tobulintini aspektai nurodyti: pamokos uždavinio, orientuoto į kriterijais grindžiamą rezultatą, formulavimas, vertinimo ir įsivertinimo metodai pamokoje. Šias veiklas pamokoje išorinio vertinimo komanda rekomenduoja mokyklai tobulinti ir šio vertinimo metu.
* Dauguma mokyklos bendruomenės narių atsakingai dalyvauja įgyvendinant išsikeltus mokyklos tikslus ir uždavinius. Numatytas Strateginio plano įgyvendinimo įsivertinimas pagal numatytus rodiklius, sudarant plano įgyvendinimo stebėsenos darbo grupę, tačiau dokumentų analizė bei pokalbiai su mokyklos bendruomene rodo, kad tarpinės Veiklos ir Ugdymo planų vykdymo analizės vyksta epizodiškai. Mokytojai savo darbą, veiklas įsivertina metinio pokalbio su mokyklos vadovais, kuriame fiksuojamos kiekvieno atliktos veiklos iš dalies siejamos su konkrečiomis Strateginio ir metinio Veiklos plano priemonėmis, metu.

**Mokyklos veiklai užtikrinti didelę reikšmę turi optimalus žmogiškųjų ir materialinių išteklių paskirstymas:*** Mokykloje dirba 31 pedagoginis darbuotojas: 16 pradinių klasių mokytojų (3 mokytojai metodininkai, 9 vyresnieji mokytojai, 4 mokytojo kvalifikacinę kategoriją turintys mokytojai), 6 dalykininkai (1 mokytojas metodininkas, 5 vyresnieji mokytojai), 3 neformaliojo švietimo mokytojai. Pateikta informacija rodo, kad mokytojai metodininkai sudaro tik nedidelę dalį pedagogų kolektyvo, todėl mokyklos administracijai (ypač metinių pokalbių metu) rekomenduotina skatinti mokytojus dalyvauti atestacijos procese ir įgyti aukštesnes kvalifikacines kategorijas.

Suburta visa pagalbos vaikui specialistų grupė: 2 logopedai, specialusis pedagogas, socialinis pedagogas, psichologas, 7 mokytojų padėjėjai. Pokalbyje su tėvais (globėjais, rūpintojais) išreikštas pageidavimas didinti mokytojų padėjėjų skaičių, tokiu būdu sudarant galimybę teikti paveikesnę pagalbą specialiųjų poreikių mokiniams.* Mokykla optimaliai išnaudoja lėšas ugdymo procesui organizuoti, strateginiams tikslams įgyvendinti: mokytojams tarifikuotos beveik visos Ugdymo plane dalykams numatytos valandos, 9 klasėse veikia visos dienos grupės. Tačiau pokalbių su mokyklos administracija metu ir analizuojant dokumentus nustatyta, kad mokykla dėl lėšų stygiaus nesudaro galimybės mokytojams daugiau tarifikuoti visuomenei naudingo darbo valandų, neišnaudojamos visos neformaliajam švietimui bei konsultacijoms skirtos lėšos. Jos reikalingos mokytojų vadavimui, mokymui namuose, priedams už veiklos sudėtingumą, klasių dalijimui į grupes finansuoti.
* Mokyklos pastatas renovuotas tik iš dalies, suremontuotas stogas, sutvarkyta teritorija prie mokyklos pastato, tačiau mokyklos pastatas nepritaikytas neįgalių mokinių ugdymui: nėra galimybės patekti į pastatą bei judėti jame dėl siaurų koridorių bei patekimo į kitus aukštus (nėra lifto).

**Mokykla tikslingai investuoja lėšas – atnaujindama ugdymo aplinkas:*** Įsigyta baldų technologijų-sensoriniam kabinetui, suremontuotos 3 klasės.
* Įrengti papildomi 3 įėjimai su elektroniniais užraktais. Įrengiamos poilsio ir kūrybos erdvės, skirtos įvairių gabumų mokinių kompetencijų ugdymui.
* Kabinetai aprūpinti būtinomis mokymo priemonėmis. Praplėsta informacinių ir komunikacijos technologijų (IKT) bazė: įsigyti 3 sąveikieji ekranai, 36 planšetiniai kompiuteriai, 3 nešiojamieji kompiuteriai (skirti tik specialiųjų poreikių turintiems mokiniams (SUP). Mokytojų teigimu, šiomis priemonėmis SUP turintys mokiniai noriai naudojasi, tokiu būdu tobulindami skaitmeninės kompetencijos įgūdžius bei įsitraukdami į įvairias veiklas pamokose. Per pastaruosius metus 100 proc. atnaujinti visi vadovėliai.
* Apibendrinus vertintojų stebėtų pamokų protokolų duomenis, nustatyta, kad „Ugdymosi aplinkos“ vertinimo vidurkis yra 2,66, dažniausias vertinimas – moda 3.
* Optimalus išteklių naudojimas pamokoje kaip stiprusis pamokos aspektas paminėtas 15 pamokų (51,7 proc.), kaip tobulintinas nenurodytas nė vienoje pamokoje (žr. 1 lentelę).
* Tinkamas tikslui pasiekti ugdymo priemonių naudojimas stebėtas lietuvių k. 1a, 1c, 3a, 3d. kl.; anglų k. 4 d. kl.; muzikos 2c kl.; matematikos 3a, 3d. kl.; dailės ir technologijų 1b kl., kai sudaromos puikios sąlygos mokytis skirtingų gebėjimų ir poreikių mokiniams.

**Apibendrinimas.** Mokyklos vizija – reali mokyklos veiklos perspektyva, priimtina daugumai mokyklos bendruomenės narių. Strateginiai ir kiti veiklą reglamentuojantys planai dažniausiai rengiami atsižvelgiant į mokytojų, kartais mokinių, tėvų (globėjų, rūpintojų) pasiūlymus bei patarimus. Mokykla gerai aprūpinta informacinių technologijų priemonėmis, tačiau stokojama lėšų kai kuriems mokytojų veiklos aspektams. Mokyklos pastatas nepritaikytas judėjimo negalią turintiems asmenims. |
| * 1. Lyderystė, 3 lygis
 | **Mokyklos vadovai telkia mokyklos bendruomenę įtraukiojo ugdymo pokyčiams, palaiko pedagogų profesinį tobulėjimą:*** Mokyklos Ugdymo plane numatyta ugdyti kompetencijas kiekvieno mokiniopažangos stebėjimui, analizei ir pokyčio nustatymui; skatinti tikslingą mokyklos mokytojų, pedagogų, specialistų ir vadovų kvalifikacijos tobulinimą bei lyderystę, siekiant aukštesnių mokinių ugdymo ir ugdymosi rezultatų.
* Skatindama mokytojų lyderystę bei siekdama aukštesnių mokinių ugdymo ir ugdymosi rezultatų, mokykla dalyvauja Nacionalinės švietimo agentūros ir Švietimo, mokslo ir sporto ministerijos projekte „Bendrojo ugdymo turinio ir organizavimo modelių sukūrimas ir išbandymas bendrajame ugdyme“ (projekto „Informatika pradiniame ugdyme“ tąsa) – kuria ir išbando mokomąją medžiagą, teikia siūlymus dėl informatikos ugdymo turinio ir bendrosios programos projekto, dalijasi gerąja patirtimi; Lietuvos neformaliojo mokinių švietimo centro (LNMŠC) projekte „Neformaliojo vaikų švietimo paslaugų plėtra“; Švietimo, mokslo ir sporto ministerijos Švietimo aprūpinimo centro ir VšĮ Centrinės projektų valdymo agentūros projekte „Mokyklų aprūpinimas gamtos ir technologinių mokslų priemonėmis“; Nacionalinės švietimo agentūros ir Švietimo, mokslo ir sporto ministerijos projekte „Mokinių gebėjimų atskleidimo ir jų ugdymo sistemos plėtra“; Vilniaus švietimo pažangos centro (VŠPC) projektuose: „Šiuolaikiškas matematinių gebėjimų ugdymas ir pažangos stebėsena“, „Vilniaus pokyčių mokyklos“; Mokyklų tobulinimo centro (MTC) projekte „Dirbtinis intelektas mokyklose: mokymosi analitikos plėtojimo scenarijai modernizuojant bendrą ugdymą Lietuvoje“ ir kt.
* Mokykla vykdo šiuos tarptautinius projektus: programos „Erasmus+“ KA1 projektas „Laikas mokytis – noriu, galiu, pirmyn žengiu“, „School STEM label“, „eTwinning“ projektai, SELFIE įsivertinimo metodika.

Bendradarbiavimo sutartys sudarytos su Vytauto Didžiojo (VDU), Vilniaus (VU) universitetais, Vilniaus kolegija, Nacionaline švietimo agentūra (NŠA), Lietuvos kariuomenės Vytauto Didžiojo jėgerių batalionu, Vilniaus moksleivių sveikatos centru, planetariumu, Saugaus eismo mokykla, Vilniaus darželiu-mokykla „Saulutė“, Vilniaus lopšeliu-darželiu „Drugelis“, Vilniaus lopšeliu-darželiu „Žvangutis“, Vilniaus darželiu-mokykla „Vaivorykštė“, Vilniaus Vladislavo Sirokomlės vidurine mokykla, Vilniaus Šalomo Aleichemo gimnazija, Vilniaus Pranciškaus Skorinos gimnazija, Vilniaus Tuskulėnų gimnazija, Vilniaus jėzuitų gimnazija.* Teiginio „Mūsų mokykloje vadovai pagarbiai elgiasi su visais mokiniais atsakymui „Tikrai taip“ pritaria 81,5 proc. dalyvavusių apklausoje mokytojų ir 18,5 proc. mokytojų pasirinko – „Lyg ir taip“. Mokslininkai tai įvardija santykinai stipriausiais mokyklos aspektais įtraukiojo ugdymo požiūriu (NŠA tyrimas).
* Teiginio „Mokyklos vadovai man yra autoritetas“ atsakymui „Tikrai taip“ pritaria 37,6 proc. dalyvavusių apklausoje mokinių, 39,8 proc. mokinių pasirinko – „Lyg ir taip“. Teiginiui „Mūsų mokykloje vadovai pagarbiai elgiasi su visais mokytojais ir kitais darbuotojais“ visiškai pritaria 51,7 proc. mokytojų, daugiau pritaria nei nepritaria 41,4 proc. mokytojų (NŠA tyrimas).
* Spręsdami mokinių mokymosi krūvio optimizavimo klausimus direktoriaus pavaduotojai ugdymui pagal kuruojamas sritis organizuoja mokytojų, dirbančių vienoje klasėje, bendradarbiavimą, vykdo mokiniams skiriamų namų darbų, mokymosi krūvio, kontrolinių darbų stebėseną ir kontrolę.

**Apibendrinimas.** Mokykloje skatinama lyderystė ir pripažįstami formalūs lyderiai. Vadovai gerbia mokinius, mokytojus ir kitus mokyklos darbuotojus, laikosi pedagogo etikos, yra tolerantiški. Gerus mokytojų ir mokinių santykius, kurie padeda gerai jaustis kiekvienam mokiniui (mokytojai noriai bendrauja su mokiniais pamokų ir pertraukų metu, teikia įvairiapusę pagalbą), vertintojai stebėjo ir išorinio vertinimo metu ir tai įvardija kaip vieną iš stipriųjų mokyklos veiklos aspektų. |
| * 1. Mokyklos savivalda, 3 lygis
 | **Mokyklos savivalda funkcionuoja kaip realiai veikianti ir daranti įtaką mokyklos kaitai institucija:*** Savivaldos institucijų įvairovė, jų sudarymo principai ir pagrindinės funkcijos įteisinti Mokyklos nuostatuose. Reglamentuotos savivaldos institucijos – Mokyklos taryba, Mokytojų taryba, Tėvų komitetas. Mokykloje susitarta dėl savivaldos institucijų veiklos organizavimo formų, veiklos planavimo, susirinkimų periodiškumo, atsiskaitymo.
* Mokyklos tarybai atstovaujantys tėvai (globėjai, rūpintojai) teigia, kad rengiant Strateginius mokyklos veiklos planus pasitiki mokykla. Tėvų, globėjų, rūpintojų funkcija dėl strateginių mokyklos veiklos dokumentų yra pritariamoji, tačiau jie taip pat turi galimybę išsakyti savo nuomonę, papildyti planus savo idėjomis.
* Tėvų (globėjų, rūpintojų) atstovai pokalbio metu patvirtino, kad mokyklos vadovai lanksčiai žiūri į jų keliamas iniciatyvas ir padeda jas įgyvendinti, atsižvelgia į išsakomas problemas ir reaguoja jas spręsdami, pateikė konkrečių pavyzdžių. Tėvai (globėjai, rūpintojai) akcentavo, kad mokykloje neišskiriami mokiniai, turintys specialiųjų ugdymosi poreikių, visi įtraukiami į veiklas po pamokų, edukacinę veiklą. Klasių tėvų komitetų atstovų teigimu, klasėse yra tiek aktyvių, tiek pasyvesnių tėvų (globėjų, rūpintojų), tačiau bendri sprendimai priimami atsižvelgiant į visų nuomones.
* Mokiniams formuojami dalyvavimo savivaldoje gebėjimai. Visos klasės renka klasės seniūnus, pavaduotojus, kurie išrenkami uždaru klasės mokinių balsavimu. Klasės aktyve gali dalyvauti visi norintys mokiniai. Klasės seniūnas dažniausiai bendradarbiauja su klasės mokytoju, padeda ir vykdo sutartas funkcijas, dėl kurių susitaria visa klasė, pavyzdžiui, prižiūri tvarką, padeda identifikuoti klasės problemas ir jas spręsti, prisideda prie renginių planavimo, inicijuoja klasės veiklas ir pan.
* Teiginiui „Mūsų mokykloje atsižvelgiama į visų mokinių nuomonę ir siūlomas idėjas“ visiškai pritaria 40,9 proc., iš dalies pritaria 45,5 proc. dalyvavusių apklausoje mokytojų.

**Mokyklos savivaldos institucijos reikšmingos kasdienei veiklai, ugdymo planavimui ir įgyvendinimui:*** Mokykloje veikia Mokytojų taryba, Metodinė grupė, kurią sudaro visi mokyklos pedagoginiai darbuotojai. Pasirinktas savivaldos institucijų darbo organizavimas sudaro galimybę visiems dalyvauti priimant sprendimus. Mokytojų taryba, Metodinė grupė bendrai veiklai renkasi pagal poreikį, priimami sprendimai – aktualūs ir pritaikomi esamai situacijai.
* Mokyklos dokumentų analizė rodo, kad Mokytojų tarybos, Metodinės grupės fiksuojami nutarimai – lakoniški, paremti dalyvių balsavimu; susitikimų metu dalijamasi patyrimine informacija. 2019–2020 m. m. laikotarpiu Mokytojų tarybos posėdžiai nefiksuoti ir neprotokoluoti. Abi grupes sudaro tie patys nariai, t. y. visi mokykloje dirbantys pedagoginiai darbuotojai, todėl tikslinga apsvarstyti galimybę išrinkti, pavyzdžiui, Metodinei tarybai atstovaujančių narių grupę ir apibrėžti jų funkcijas.
* Teiginiui „Mokyklos vadovai telkia mokyklos bendruomenę ugdymo pokyčiams“ visiškai pritaria 87 proc. mokytojų ir 47,7 proc. dalyvavusių apklausoje tėvų (globėjų, rūpintojų).
* Mokykloje veikia Tėvų komitetas, kurį sudaro po tris atstovus iš kiekvienos klasės. Pagrindinės Tėvų komiteto funkcijos yra klasei aktualių klausimų sprendimas, veiklų, renginių, išvykų inicijavimas.

**Apibendrinimas.** Šaltinių, rodančių savivaldos veiklą, analizė rodo, kad mokykloje sudarytos ir veikia būtinos savivaldų grupės, kurios sprendžia kiekvienam vaikui aktualius klausimus. Pokalbiai, dokumentai ir tyrimo duomenys leidžia teigti, kad mokykloje gerbiama kiekvieno savivaldos nario nuomonė, daugelis inicijuotų veiklų prisideda prie saugesnės aplinkos, teigiamo mikroklimato kūrimo, siekiant kiekvieno mokinio ugdymo kokybės; prisideda prie strateginių ir kasdienių veiklų planavimo. |
| * 1. Veikimas kartu, 3 lygis
 | **Geranoriškumu ir kolegialia pagalba grindžiami mokyklos personalo santykiai padeda siekti aukštesnių individualių ir bendrų rezultatų:*** Mokykla siekia, kad administracija, mokytojai, pagalbos mokiniui specialistai, aptarnaujantis personalas – būtų darni komanda, kurios pagrindiniai darbo principai – bendras tikslų siekimas, bendradarbiavimas ir tarpusavio pagalba. Šį siekį deklaruoja ir įstaigos puoselėjamos vertybės, kurios nurodytos mokyklos 2018–2022 m. Strateginiame plane: „Kiekvienas suaugęs mokyklos bendruomenės narys yra atsakingas už mokyklos sėkmę, todėl prisiima atsakomybę už mokyklos darbo rezultatus, palaiko ir paremia mokyklos iniciatyvas, <...> veikia kaip darni komanda <...> ir <...> visi kartu siekia, kad mokykla taptų naujų idėjų, kokybiško ugdymo ir draugystės židiniu.“
* Kalbantis su mokyklos bendruomene (mokytojais, VGK nariais, pagalbos mokiniui specialistais) išaiškėjo, kad mokyklos personalas įvardija save kaip komandą, kurioje santykiai grindžiami geranoriškumu ir kolegialia bei įtraukiančia pagalba. Mokytojai Metodinėje grupėje aptaria švietimą reglamentuojančius dokumentus, svarbiausius ugdymo prioritetus, naujoves, dalijasi kvalifikacijos tobulinimo renginių patirtimi, planuoja ugdymo proceso pokyčius, projektinę veiklą. Probleminių klausimų sprendimas, problemų analizavimas vyksta ne tik Metodinės grupės, VGK susirinkimų metu. Jei kyla problemų pamokų metu, pagal taisyklę „1, 2, 3“, mokytojai gali kreiptis pagalbos į pagalbos mokiniui specialistus.
* Tai patvirtina ir NŠA atlikto tyrimo duomenys: teiginiui „Bet kada galiu paprašyti kolegų profesinės pagalbos“pritaria 78,3 proc., o teiginiui „Mūsų mokykloje veikia paramos naujam darbuotojui sistema“pritaria 77,3 proc. apklausoje dalyvavusių mokytojų.
* Remiantis mokytojų, dalyvavusių Mokyklų tobulinimo centro (MTC) programos „Renkuosi mokyti – mokyklų kaitai“ tyrime „Įtraukiojo ugdymo situacija mokykloje“, atsakymais, susijusiais su įtraukiojo ugdymo praktikos dimensija, nustatyta padidėjusi mokytojų profesinė bendrystė.
* Mokyklos pateiktos pirminės informacijos duomenimis, vienas iš ryškiausių pedagoginių pokyčių, pastebėtų ugdomosiose veiklose – „Mokytojai dažniau ruošiasi pamokoms bendradarbiaudami, ypač dirbdami nuotoliniu būdu“.
* Kalbantis – logopedas, specialusis pedagogas patvirtino, kad jų teikiama pagalba dera su klasėje vykdoma veikla. Kiti pagalbos mokiniui specialistai kartu su mokytojais siekia komandinio ugdymo proceso planavimo ir įgyvendinimo.

**Kryptingas mokymasis vieniems iš kitų komandose – vidutiniškas:*** Atlikę mokyklos 2018–2022 m. Strateginio plano, Veiklos ir Ugdymo, Metodinės grupės planų analizę vertintojai pastebėjo, kad mokykloje mokytojų mokymasis vieniems iš kitų, stebint kolegų pamokas, vyksta sistemingai: kiekvienas mokytojas veda po vieną (1) atvirą pamoką ir stebi bent po dvi (2) atviras kolegų pamokas, sudaromas atvirų pamokų stebėjimo grafikas.
* NŠA teiginiui „Mokykloje visi puikiai žino vienas kito stipriąsias profesines puses“pritaria tik 18,2 proc. apklausoje dalyvavusių pedagogų.
* 2021–2022 m. m. Veiklos plane stiprybių, silpnybių, galimybių ir grėsmių analizės (SSGG) būdu įvardyta stiprybė – „Mokytojai susibūrę į darbo grupes sėkmingai bendradarbiauja planuodami, organizuodami, vertindami ir tobulindami mokyklos veiklą“, tačiau NŠA atlikto tyrimo duomenimis, teiginio „Mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“atsakymas „Tikrai taip“ nepasirinktas (0,0 proc.), atsakymą „lyg ir taip“ rinkosi 47,4 proc. apklausoje dalyvavusių pedagogų ir šis teiginys priskiriamas santykinai probleminiams mokyklos aspektams įtraukiojo ugdymo požiūriu.
* Teiginiui „Mūsų mokykloje mokytojų bendrystė – tik gražus žodis, nes realiai kiekvienas dirba sau“ nepritaria 54,5 proc. pedagogų. Šis teiginys taip pat priskiriamas santykinai probleminiams mokyklos aspektams įtraukiojo ugdymo požiūriu.
* Atlikę Metodinės grupės protokolų analizę vertintojai pastebėjo, kad mokytojai dalijasi gerąja patirtimi, skaito pranešimus mokyklos mokytojams specialiųjų ugdymosi poreikių turinčių mokinių ugdymo klausimais: „Successful strategies for teaching students with special needs“, „Gabių mokinių ugdymas“, tačiau stokojama gilesnio sėkmingų patirčių aptarimo, įgyvendinimo praktikoje, mokinių pažangos ir pasiekimų klausimų analizės.

**Apibendrinimas.** Išanalizavę pokalbius su bendruomenės nariais, administracija, bei pateiktus dokumentus vertintojai daro išvadą, kad bendradarbiavimo kultūra paveiki, bendruomenės santykiai grindžiami geranoriškumu, kolegialia pagalba ir tai yra stiprusis mokyklos veiklos aspektas, o kolegialus mokymasis iš dalies stiprina bendradarbiavimą. |
| * 1. Bendradarbiavi-

mas su tėvais / globėjais, 2 lygis | **Mokytojai siūlo tėvams, globėjams, rūpintojams tinkamus pagalbos ir bendradarbiavimo būdus bei formas:*** Mokyklos direktorės 2020 metų veiklos ataskaitos duomenimis, norint sustiprinti klasių vadovų veiklą, Metodinėje grupėje skaitytas pranešimas „Sėkmingas komunikavimas su mokinių tėvais“.
* Mokykloje tėvų (globėjų, rūpintojų) informavimo ir švietimo sistema atitinka daugumos iš jų poreikius. Atsakydami į atvirąjį klausimą: „Ką siūlytumėte mokykloje daryti kitaip, kad KIEKVIENAS vaikas patirtų sėkmę?“,tik 19,0 proc. tėvų (globėjų, rūpintojų) įvardijo, kad mokykloje trūksta informavimo apie vaiko pažangą, įvairesnių bendravimo būdų, įtraukimo į vaikų ugdymą (NŠA tyrimas).
* Pokalbio metu Mokyklos tarybos nariai minėjo, kad administracija ir mokytojai atsižvelgia į tėvų (globėjų, rūpintojų) prašymus, pastabas. Įtraukčiai palankią mokyklos ir tėvų (globėjų, rūpintojų) partnerystės kultūrą patvirtina ir NŠA atlikto tyrimo duomenys: teiginiui „Pastebėjau, kad mokytojams nepatinka aktyviai ugdymo procesu besidomintys tėvai“, reiškiančiam priešingą įtraukiajam ugdymui nuostatą, pritaria 3,5 proc. tyrime dalyvavusių tėvų (globėjų, rūpintojų).
* Kalbantis su Metodine grupe, VGK, pagalbos mokiniui specialistais, mokinių tėvais, globėjais, rūpintojais išaiškėjo, kad mokykla, siekdama mokinių, mokytojų ir tėvų (globėjų, rūpintojų) santykių kokybės, taiko individualias mokytojų bendradarbiavimo su tėvais (globėjais, rūpintojais) formas: individualius iš anksto suplanuotus pokalbius su mokinio tėvais (globėjais, rūpintojais) mokykloje (bent kartą per mokslo metus), pokalbius telefonu, nuotolinius susitikimus, naudojantis virtualia vaizdo konferencijų ir pokalbių aplinka „Zoom“, kasdienius iš anksto neplanuotus pokalbius mokykloje. Taikomos ir bendradarbiavimo su tėvais (globėjais, rūpintojais) formos grupėmis, tai yra visuotiniai susirinkimai (bent 2 kartus per metus), mokymai.
* Apie mokyklos veiklą tėvai (globėjai, rūpintojai) informuojami mokyklos interneto svetainėje ([http://www.ziburio.vilnius.lm.lt/),youtube](http://www.ziburio.vilnius.lm.lt/%29%2Cyoutube)), socialinio tinklo „YouTube“ kanalu (<https://www.youtube.com/user/ziburio>), naudojantis elektroniniu MANO dienynu pateikiama operatyvi kasdienė informacija apie mokinį.
* Mokykloje su tėvais (globėjais, rūpintojais) tariamasi dėl socialinės, psichologinės pagalbos pobūdžio ir jos teikimo galimybių, tėvams sudaromos galimybės geriau pažinti vaiko poreikius ir mokytis juos tenkinti. Pokalbio metu VGK nariai minėjo, kad prireikus tėvai (globėjai, rūpintojai) kviečiami pasikalbėti į VGK posėdį.

**Tėvų (globėjų, rūpintojų) į(si)traukimas į vaikų ugdymą(si) yra vidutiniškas:*** Menką tėvų (globėjų, rūpintojų) įsitraukimą patvirtina Mokyklos 2018–2022 m. Strateginiame plane, atsižvelgiant į stiprybių, silpnybių, galimybių ir grėsmių analizę (SSGG), įvardinta silpnybė – „Ne visi mokiniai ir jų tėvai nori naudotis mokyklos teikiama informacija ir siūloma mokytojų, specialistų pagalba, mokinių tėvai nepakankamai dalyvauja ugdymo procese.“
* Kalbantis su Mokyklos tarybos nariais išaiškėjo, kad tėvams (globėjams, rūpintojams) svarbus įsitraukimas į vaikų ugdymą(si), todėl dalis dalyvauja savivaldoje: jų atstovai yra Mokyklos tarybos nariai, klasėse veikia tėvų komitetai, kurie kartais organizuoja išvykas, yra atvejų, kai pristatytos profesijos, tačiau pripažįstama, kad būtų galima inicijuoti daugiau veiklų, plečiančių mokinių kultūrinį akiratį už mokyklos ribų, aktyviau įsitraukti į mokyklos gyvenimą.
* Pokalbio su Įsivertinimo, Metodine grupe metu išaiškėjo, kad tėvai (globėjai, rūpintojai) nenoriai dalyvauja elektroniniu būdu pateikiamose apklausose, organizuojamuose mokymuose.
* NŠA tyrimo duomenimis, teiginiui „Mūsų mokykloje trūksta įvairesnių bendravimo su tėvais formų: klubų, popiečių, bendrų žygių ir pan.“ visiškai pritaria 5,9 proc. ir visiškai nepritaria 17,6 proc. tyrime dalyvavusių pedagogų.

**Apibendrinimas.** Pokalbių, dokumentų ir tyrimo duomenų analizė leidžia teigti, kad mokykloje skiriama laiko tėvų (globėjų, rūpintojų) ir pedagogų bendradarbiavimui. Dauguma tėvų (globėjų, rūpintojų) dalyvauja individualiuose ir bendruose susitikimuose su pedagogais, tačiau pokalbio metu tėvai (globėjai, rūpintojai) paminėjo, kad galėtų būti aktyvesni, labiau įsitraukti į neformaliąsias veiklas, susitikimus. |
| * 1. Mokyklos tinklaveika, 3 lygis
 | **Mokykla yra atvira pasauliui, kuria ir palaiko prasmingus socialinius ryšius:*** Kalbantis su Metodinės grupės nariais, administracija, partnerių atstovu išaiškėjo, kad mokykla bendradarbiauja su įvairiais socialiniais partneriais: Vilniaus Šilo specialiąja mokykla, Vilniaus švietimo pažangos centru (VŠPC), Vilniaus kolegijos Pedagogikos fakultetu, Vilniaus miesto psichologine-pedagogine tarnyba, VšĮ „Mokyklų tobulinimo centras“, Vaiko raidos centru, Vilniaus socialinės paramos centru, VšĮ Terapinio ugdymo centras „Aplink“, Klaipėdos universitetu, Vilniaus lopšeliu-darželiu „Žvangutis“, Vilniaus lopšeliu-darželiu „Drugelis“, Vilniaus šv. Kristoforo progimnazija.
* Vykdydama studentų praktiką mokykla bendradarbiauja su Vilniaus kolegija. Į mokyklą, atlikti praktikos pagal projektą, atvyksta ir studentai iš kitų šalių (pavyzdžiui, Belgijos).
* Dalyvavimas programoje „Pradedantieji Vilniaus mokytojai“ leidžia pirmus metus mokykloje dirbantiems mokytojams įgyti patirties dalyvaujant stažuotėse užsienyje.
* Mokyklos mokiniams sudaromos prasmingos galimybės mokytis įvairiose erdvėse. 2020 metų Veiklos plano ataskaitoje pažymėta, kad, įgyvendinant Kultūros paso programą, rengtos edukacinės pamokos, suorganizuotos 49 edukacinės išvykos. Tai patvirtina NŠA tyrimas. Teiginiui „Mokykloje įprasta vesti pamokas bibliotekoje, gamtoje, muziejuje, įmonėse ir t. t.“ pritaria 70,0 proc. pedagogų.
* Tačiau NŠA teiginiui „Vietos / mikrorajono bendruomenė yra aktyvi mokyklos gyvenime“pritaria tik 40,0 proc. pedagogų.
* Dauguma mokinių, baigę keturias mokyklos klases, mokslą tęsia Vilniaus šv. Kristoforo progimnazijoje, Vilniaus Senvagės gimnazijoje.

**Prasminga ir kryptinga tinklaveika, pritaikyta kiekvienam, grindžiama įtraukties vertybėmis, padeda siekti užsibrėžtų tikslų:*** Mokykla, bendradarbiaudama su VšĮ „Mokyklų tobulinimo centras“ ir Klaipėdos universitetu, įsitraukdama veikti projekte „Dirbtinis intelektas mokyklose: mokymosi analitikos plėtojimo scenarijai modernizuojant bendrąjį ugdymą Lietuvoje“, paįvairina mokinių ugdymą(si). Mokytojai kartu su mokiniais išbando šiuolaikišką skaitmeninę platformą – „Eduten Playground“, skirtą mokytis matematikos. Tvarkaraštyje numatyta viena pamoka per savaitę, kai mokiniai mokosi, naudodamiesi „Eduten Playground“ platforma. Mokantis tokiu būdu – skatinama motyvacija, kiekvienam 1–4 klasių mokiniui suteikiamos galimybės mokytis individualiu tempu ir pritaikyti gebėjimus. Mokytojai gali laiku identifikuoti mokinių mokymosi barjerus ir sėkmes, stebėti jų asmeninę pažangą.
* Prasmingas dviejų mokyklos mokinių ugdymas vyksta bendradarbiaujant kartu su VšĮ Terapinis ugdymo centras „Aplink“. Mokyklos mokytojai šiems mokiniams veda dalį pamokų, o pagalbos mokiniui specialistai teikia psichologinę, socialinę, logopedinę, specialiąją pagalbą.
* Dalyvavimas tarptautiniame projekte „Nerk giliau, tyrinėk drąsiau“(2019 1LT01-KA101- 060339) leido mokiniams ugdytis ne tik bendrąsias, bet ir dalykines kompetencijas. Mokytojai gilinosi į STREAM (gamtos mokslų, technologijų, robotikos, inžinerijos, meno ir matematikos taikymas) ugdymo galimybes, rengė atviras pamokas ir veiklas, kuriose taikė metodus, skatinančius mokinius kurti, atrasti, tyrinėti, tačiau 48,4 proc. vertintojų stebėtų pamokų organizuota tradiciškai, vadovaujantis mokymo paradigma.
* Įgyvendinamo tarptautinio projekto „Laikas mokytis – noriu, galiu, pirmyn žengiu“ (2020-1-LT01-KA101-077784) vykdymo metu mokytojai plės suvokimą apie įtraukųjį ugdymą, gilinsis, kaip mažinti atskirtį ir sudaryti galimybes patirti sėkmę silpniau besimokantiems bei suteikti daugiau galimybių tobulėti gabiems mokiniams.
* 2020 m. mokykloje surengta nuotolinė Respublikinė pradinių klasių mokytojų konferencija „STREAM – galimybė veikti kitaip“, kurioje 4 mokytojai pristatė įgytą patirtį mobilumo veiklose Atėnuose, Tenerifėje ir Barselonoje, parengė ir skaitė pranešimus: „Kritinio mąstymo ugdymas tyrinėjant“, „Kūrėjų erdvė mokyme – pradėkime“ ir dalijosi patirtimi su miesto ir šalies bendruomenėmis.
* Mokykla siekia partnerystės perspektyvumo. Tai patvirtina mokyklai suteiktas programos „eTwinning“ 2021–2022 metų ženklelis. Projektas „Susitikime prie virtualios eglutės“ įvertintas nacionaliniu kokybės ženkleliu, tarptautinis „eTwinning“ projektas „Be eco-friendly, eTwinner!“ – įvertintas nacionaliniu ir tarptautiniu kokybės ženkleliu.

**Apibendrinimas.** Dokumentų analizė, pokalbiai su bendruomenės nariais, administracija leidžia teigti, kad mokykla tinkamai pasirenka socialinius partnerius. Bendradarbiavimas su Vilniaus Šilo specialiąja mokykla, Vilniaus miesto pedagogine psichologine tarnyba, VšĮ Terapinis ugdymo centras „Aplink“ ir kt. padeda specialiųjų poreikių turintiems mokiniams sėkmingai integruotis į mokyklos bendruomenę, sudaro geras sąlygas kiekvienam mokiniui įsitraukti į mokymąsi, ugdytis ne tik bendrąsias, bet ir dalykines kompetencijas. Mokyklos vykdoma projektinė veikla – kryptinga, kruopščiai planuojama. Į projektines veiklas įtraukiami skirtingų gebėjimų ir poreikių mokiniai, todėl tinklaveikos prasmingumas vertintojų įvardijamas kaip vienas iš stipriųjų mokyklos veiklos aspektų. |
| * 1. Kompetencija, 3 lygis
 | **Pozityvus profesionalumas vertinamas gerai:*** Mokyklos 2018–2022 m. Strateginiame plane įtvirtinta įstaigos misija „Besimokančiai bendruomenei teikti kokybiškas, šiuolaikiškas ir profesionalias pradinio ugdymo, socializacijos, visapusio kūrybinio lavinimo, popamokinės priežiūros paslaugas“, o viena iš prioritetinių mokyklos veiklos sričių – „tapti profesionalų komanda, kuri ugdymą orientuoja į kiekvieno besimokančio mokinio bendrųjų kompetencijų bei vertybinių nuostatų ugdymą, individualizuojant, diferencijuojant bei priartinant prie mokinio poreikių“ atliepia įtraukiojo ugdymo nuostatas.
* Tai patvirtina ir Mokyklų tobulinimo centro programos „Renkuosi mokyti – mokyklų kaitai“ atlikto tyrimo „Įtraukiojo ugdymo situacija mokykloje“ apibendrintos tyrėjų išvados: mokytojų nuomone, didžiausi pozityvūs pokyčiai įtraukiojo ugdymo kultūros dimensijoje matomi kiekvieno mokinio pažinimo ir priėmimo srityje.
* Atlikę Metodinės grupės, Veiklos planų analizę vertintojai pastebėjo, kad Mokyklos mokytojai kuria ir kaupia mokomąsias priemones SUP turintiems mokiniams, pamokose naudojamos skaitmeninės priemonės (Eduten Playground, Learn Lab, Eduka).
* 2020 metų Veiklos plano analizė rodo, kad dauguma mokytojų kryptingai tobulino emocinius, įtraukiojo ugdymo ir kitus gebėjimus seminaruose, mokymuose, konferencijose: „Psichologinis atsparumas ir iššūkiai“, „Dialogas ir susitarimai, „Įtraukusis ugdymas klasėje“, „Kas yra autizmo spektro sutrikimas (ASS)?“, „Kaip vaiką, turintį ASS, tinkamai įtraukti į socialinę aplinką su bendraamžiais ir ugdyti jo socialinius įgūdžius?“, „Nedrąsūs, nerimastingi, jautrūs vaikai: kaip juos suprasti ir jiems padėti“, „Probleminio vaikų su ASS elgesio valdymas“, „Specialiosios mokymo priemonės. Jų pritaikymas, atsižvelgiant į mokinių specialiuosius ugdymo(si) poreikius“, „Empatija sau kaip vidinis resursas saugumui arba kaip klausytis, kad būtume išgirsti?“, „Mokytojo ir mokinio ryšys: pažinti, suprasti, sutarti“.
* Mokykloje visi mokytojai turi reikiamą pedagoginį išsilavinimą. Mokyklos duomenimis, įstaigoje dirba 6 mokytojai metodininkai, 13 vyresniųjų mokytojų, 9 mokytojai. Pokalbių su administracija metu išaiškėjo, kad iki 2022 m. aukštesnę metodininko kvalifikacinę kategoriją planuoja įgyti tik 2 mokytojai.
* Mokykloje jauniems specialistams skiriamas didesnis dėmesys stiprina įsitraukimą į mokyklos bendruomenę.
* Išanalizavus stebėtų pamokų protokolus matyti, kad aukščiausi pamokų vertinimo vidurkiai – mokytojų metodininkų – 2,92 proc., vyresniųjų mokytojų – 2,48 proc. ir mokytojų – 2,38 proc.
* Mokyklos mokytojai išmano savo ugdymo sritį, domisi naujovėmis ir siekia dirbti šiuolaikiškai. Stebėtų pamokų protokolų analizė rodo, kad vertinimo metu 1 (3,2 proc.) pamokoje ugdymas organizuotas šiuolaikiškai, aktyviai, 15 (48,4 proc.) pamokų – bandyta dirbti šiuolaikiškai.

**Apibendrinimas.** Pokalbiai su Metodine grupe, administracija, dokumentų analizė vertintojams leidžia daryti išvadą, kad mokyklos mokytojai pakankamai kompetentingi, jog užtikrintų aukštą ugdymosi kokybę, ir tokiu būdu siektų kiekvieno mokinio pažangos. |
| * 1. Nuolatinis profesinis tobulėjimas, 2 lygis
 | **Mokyklos mokytojų asmeninis meistriškumas iš dalies paremtas nuostata – kuo geriau atlikti savo darbą ir siekti nuolatinio profesinio tobulėjimo:*** Mokyklos 2018–2022 m. Strateginiame plane vienas iš laukiamų rezultatų: „Visi mokytojai ir kiti mokyklos darbuotojai sistemingai tobulina ir kelia kvalifikaciją, vyrauja pasidalytoji lyderystė, mokykloje veikia besimokančios mokyklos principai“. Šį siekį patvirtina pagal prioritetines kvalifikacijos kėlimo sritis organizuoti seminarai visiems mokyklos mokytojams, dalyvavimas projekto „Tęsk“ programos „Pradedančiųjų mokytojų profesinių gebėjimų tobulinimas“ mokymuose, dalyvavimas „Vilniaus pokyčių mokyklų“ nuotoliniame seminare „Nuolatinio tobulėjimo metodika. Įvadas. Teorija ir praktika“.
* Mokykla mokytojų kvalifikacijos kėlimo sritis planuoja atsižvelgdama į įstaigoje vykdomą veiklos kokybės įsivertinimą, kurio metu atliekama stipriųjų ir tobulintinų sričių analizė.
* Pokalbiai su Metodine grupe, administracija rodo, kad mokyklos vadovai skatina mokytojus tobulėti, tačiau iki 2022 m. aukštesnę kvalifikacinę kategoriją žada įgyti tik du mokytojai. Pokalbio metu mokytojai įvardijo, kad atestacija – *atskiras darbas* ir jie to nenori.
* Kalbantis su Metodine grupe išaiškėjo, kad kiekvienais metais mokytojai vertina savo veiklą ir rezultatus, pildo veiklos savianalizės aprašus, kuriuose numatytos mokslo metų užduotys, siektini rezultatai, pasiekti rezultatai, vertinimo rodikliai ir užduočių įgyvendinimas. Veiklos įsivertinimą aptaria su mokyklos direktore.
* Mokytojų mokslo metų veiklos savianalizės aprašų analizė rodo, kad juose neužfiksuotos rekomenduojamos tobulinti veiklos sritys, mokytojai veiklos įsivertinimo nesieja su pamokos kokybės įsivertinimu.
* 2020–2021 m. m. mokyklos pedagogai kvalifikaciją tobulino daugiau nei 5 dienas, tai rodo, kad jie noriai mokosi.
* Mokytojai, grįžę iš mokymų, gerąja patirtimi dalijasi Metodinėje grupėje, skaito pranešimus šalies, miesto konferencijose, naujas žinias, įgūdžius taiko ugdymo procese. Vertintojai stebėjo mokinių mokymąsi „Eduten Playground“ platformoje, užfiksavo naudojimosi galimybes sąveikiąja priemone „Learn Lab“ pamokoje.

**Apibendrinimas.** Pokalbiai su bendruomenės nariais, dokumentų analizė, išorinio vertinimo metu surinkti duomenys leidžia vertintojams daryti išvadą, kad mokytojai mokosi naudodamiesi įvairiomis galimybėmis: mokykloje su kolegomis, kursuose, seminaruose, projektuose, apgalvoja profesinį tobulėjimą, tačiau asmeninių lūkesčių sau, siektinų tikslų nenustato, neanalizuoja profesinio tobulėjimo poveikio ugdymo kokybei, kaip tai veikia mokymąsi ir mokinių pasiekimus. |
| ***Stiprieji vertinamos srities veiklos aspektai*** | * Įgyvendinant įtraukiojo ugdymo nuostatas mokyklos bendruomenės nariai pasitiki formaliais lyderiais kaip partneriais, pagalbininkais ir patarėjais.
* Prasminga ir kryptinga mokyklos projektinė veikla, sudaranti galimybes kiekvieno mokinio įtraukčiai.
* Kolegialia ir įtraukiančia pagalba grindžiami bendruomenės santykiai.
 |
| ***Tobulintini vertinamos srities veiklos aspektai*** | * Tėvų (globėjų, rūpintojų) dalyvavimas rengiant strateginius bei kitus mokyklos veiklą reglamentuojančius dokumentus bei aktyvus įsitraukimas į vaikų ugdymą(si).
* Tarpinis mokyklos Veiklos ir Ugdymo plano įgyvendinimo vertinimas.
* Mokytojų mokymasis vieniems iš kitų komandose.
* Mokytojų asmeninio tobulėjimo poveikio ugdymo kokybei įvertinimas.
 |
| ***Vertinamos srities rekomendacijos*** | * Ieškoti įvairesnių bendravimo ir bendradarbiavimo su mokinių tėvais (globėjais, rūpintojais) būdų ir formų, aktyviau įtraukti į formaliąsias ir neformaliąsias veiklas, mokinių pažangos stebėseną.
* Organizuoti duomenimis grindžiamą veiklos kokybės įsivertinimą, kuris padėtų mokyklos personalui reflektuoti ir pagrįsti savo veiklą, mokyklos bendruomenei susitarti ir susitelkti siekiant kryptingo veiklos planavimo ir ugdymo proceso tobulinimo.
* Stiprinti mokytojų kolegialų mokymąsi darbo grupėse / komandose, kad būtų numatytas laikas ne tik gerosios patirties sklaidai, bet ir gilesnei mokinių pažangos ir pasiekimų analizei, gerųjų patirčių taikymui ugdymo procese.
* Atsižvelgti į mokytojų metinės veiklos įsivertinimo metu įvardytas rekomendacijas, siekiant kiekvieno mokinio ugdymo(si) sėkmės.
* Į metinių dokumentų rengimą įtraukti mokytojų, tėvų (globėjų, rūpintojų) ir socialinių partnerių atstovus.
* Vykdyti mokyklos veiklos bei ugdymo planų tarpinį vertinimą, reflektuojant pasiektus rezultatus bei įvardijant priežastis ar kliūtis numatytų susitarimų įgyvendinimui.
 |

**2. Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2**

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| 2.1. Ugdymo(si) planavimas, 3 lygis | **Keliamu ugdymo tikslu nekuriamos palankios galimybės kiekvienam mokiniui jo siekti savitu, patogiu būdu, atsižvelgiant į individualias galias, gebėjimus:*** Ugdymo plane iškelti bendrieji ugdymo(si) tikslai ir ugdymosi planavimo modeliai, apibrėžiantys individualų mokinio mokymą: mokinio individualų ugdymo planą, mokymosi pagalbos planą, kurie rodo mokyklos susitarimus dėl lankstaus ir individualizuoto mokymo(si) planavimo.
* Mokyklos Ugdymo plane apibrėžiamos Bendruosiuose ugdymo planuose deklaruojamos mokinių, turinčių specialiųjų ugdymosi poreikių, ugdymo organizavimo nuostatos, tačiau dalis jų mokyklai neaktualios, todėl netaikomos.
* Mokykloje susitarta dėl ilgalaikių planų formos, struktūros, esant poreikiui, planai koreguojami. Bendradarbiaujant mokytojams, švietimo pagalbos specialistams, mokinio tėvams, rengiami individualūs pagalbos mokiniui planai, kuriuose apibrėžta teikiama švietimo pagalba.
* Mokytojo veikla planuojant ir vadovaujant kiekvieno mokinio ugdymuisi 11 (37,9 proc.) stebėtų pamokų vertinama kaip tobulintina, įvertinta 1,8 (iš 4) balo.
* Apibendrinus vertintojų stebėtų pamokų protokolų duomenis, išaiškėjo, kad ugdymo(si) tikslų, uždavinių įgyvendinimo, leidžiančio kiekvienam mokiniui optimaliai ugdytis, bendras įvertinimas yra 2,1. Apibendrinus stebėtų pamokų protokolų duomenis, matyti, kad *Vadovavimo kiekvieno mokinio ugdymuisi* vidurkis yra 2,62. Dažniausias vertinimas –moda 3 (žr. 2 lentelę).
* Ugdymo tikslas pamokose dažnai nepagrindžiamas ir menkai siejamas su kiekvieno mokinio asmeniniu siekiamu rezultatu. Stebint pamokas užfiksuota, kad mokytojai tik 3 (10,3 proc.) pamokose individualiai diferencijavo pamokos tikslą, o iš dalies pamokos tikslus pagrindė, kai apibrėžė ir pristatė taikomus objektyvius vertinimo kriterijus, jie iškelti 11 (37,9 proc.) pamokų.
* Pamokų protokolų analizė rodo, kad dauguma mokytojų pamokos uždavinį pristato perskaitydami, dalis jų ir kitu mokinių įvairovei pasirinktu būdu: vizualizuoja, paaiškina. Pamokos uždavinio formulavimas 68,9 proc. pamokų orientuojama į vykdomą veiklą, pamokos metu prie pamokos uždavinio tikslingai grįžtama tik 27,6 proc. pamokų, tarpiniai rezultatai aptariami retai, neįtraukiant mokinių į pamokos uždavinio įgyvendinimo aptarimą.
* Dauguma mokytojų išmano savo ugdymo sritį, mokomuosius dalykus, domisi ir seka naujoves, dalyvauja seminaruose, mokymuose, dalijasi patirtimi, tačiau įgytų kompetencijų raiška menkai reiškiama praktikoje. Stebėjimo metu užfiksuota 1 (3,2 proc.) šiuolaikinė pamoka, kai mokiniams pateiktos aktyvumą, įtraukimą ir įsitraukimą skatinančios užduotys, padedančios ugdytis asmeninius gebėjimus, tačiau 15 pamokų (48,4 proc.) dominuoja tradicinė žinių ir jų taikymo paradigma (žr. 7 lentelę).
* Mokyklos administracija stebi, vertina ir planuoja ugdymo proceso kokybę, pedagoginė bendruomenė yra priėmusi sprendimą dėl lankymosi kolegų pamokose, tokiu būdu dalijantis gerąja patirtimi. Ši veikla galėtų būti veiksmingesnė, jei mokykla priimtų susitarimus dėl kolegialaus mokymosi vienam iš kito, taikant kolegialaus grįžtamojo ryšio teikimo ir gavimo metodus, bei nustatytų šiuolaikinei pamokai keliamus kriterijus ir juos aktyviau taikytų pamokose.
* Apklausos duomenys rodo, kad teiginiui „Mano vaikas žino, kokius tikslus jis turi pasiekti mokydamasis“ visiškai pritaria 31,4 proc. apklausoje dalyvavusių tėvų (globėjų, rūpintojų), teiginiui „Mano mokiniai žino savo mokymosi tikslus“ visiškai pritaria 40,9 proc. mokytojų.

**Didelis dėmesys skiriamas mokinių pažinimui, ugdymo(si) galimybių nustatymui, bendradarbiavimui su tėvais (globėjais, rūpintojais) bei švietimo pagalbos specialistais, siekiant tinkamai organizuoti ugdymo veiklas; ši veikla yra stiprioji mokyklos veiklos sritis:*** Mokykla siekia būti atvira įvairiems, skirtingų poreikių, gebėjimų mokiniams, į mokyklą priimami visi norintieji mokytis specialiųjų ugdymosi poreikių turintys mokiniai. Siekiant pažinti pirmines kiekvieno mokinio mokymosi galimybes, didelis dėmesys skiriamas pirmos klasės mokinių gebėjimų ir poreikių tyrimui, įvertinimui ir savalaikės pagalbos teikimui.
* Mokykloje priimti susitarimai dėl individualios pagalbos planavimo. Švietimo pagalbos specialistų komanda rengia ir su klasės auklėtoja bei mokinio tėvais (globėjais, rūpintojais) derina Individualios pagalbos vaikui planą, kuriame pateikiama konkreti informacija apie pagalbą ugdant mokinį: apibrėžti pagalbos uždaviniai, priemonės ir veiklos, bei siekiamas rezultatas, pagalbos teikimo laikas. Plane numatytas pagalbos laikas daugeliu atvejų sutampa su pamokų laiku; tikslinga apibrėžti plano įgyvendinimo aptarimo laikotarpius.
* Pokalbių su švietimo pagalbos specialistais, mokytojais, dirbančiais su specialiųjų ugdymo(si) poreikių turinčiais mokiniais, analizė leidžia teigti, kad dalis mokytojų susiduria su specialiųjų ugdymosi poreikių turinčių mokinių ypatumų pažinimu ir ugdymo organizavimu atsižvelgiant į juos.
* Pokalbiai su mokinių tėvais (globėjais, rūpintojais), švietimo pagalbos specialistais rodo, kad mokinių individualių poreikių atpažinimas ir pripažinimas stebint mokinio mokymosi veiklą, reflektuojant ją su mokiniais, tėvais (globėjais, rūpintojais), mokytojais, švietimo pagalbos specialistais, mokykloje yra tinkamas ir savalaikis. Mokykloje siekiama užtikrinti reikiamą pagalbos teikimą, atsižvelgiama į pedagoginės psichologinės tarnybos rekomendacijas, remiamasi visų specialistų bendradarbiavimu.
* Mokinių tėvų (globėjų, rūpintojų) nuomone, mokykloje siekiama ugdyti pagarbą kitokiam vaikui, ugdomos vertybinės nuostatos empatiškai priimti specialiųjų ugdymosi poreikių turinčius mokinius, mokant veikti kartu ir bendrystėje. Tėvų (globėjų, rūpintojų) teigimu, mokykloje rūpinamasi pagalbos mokiniui teikimu, klasėse dirba mokytojų padėjėjai.
* Apklausos duomenys rodo, kad teiginiui „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą bei pagalbą vienas kitam“ visiškai pritaria 86,4 proc. pedagogų, iš dalies pritaria 4,5 proc. pedagogų (NŠA tyrimas).
* Apibendrinus vertintojų stebėtų pamokų protokolų duomenis, matyti, kad mokinių įvairovės pažinimas, galimų kliūčių numatymas ir pagalba jas mažinant, bendrai vertinama 2,9 įverčiu. Šis aspektas 12 (41,4 proc.) pamokų vertintas, kaip stiprusis pamokos aspektas, akcentuojant tokį ugdymo turinio pritaikymą, kaip: galimybė rinktis mokymosi tempą ir sudėtingumą, dėmesys mokinių skirtybėms, patirtims atsiskleisti, individualaus ir visos klasės mokymo(si) derinimas ir kt.

**Pastoliavimas mokiniui ugdymo procese yra tinkamas:*** Apibendrinus vertintojų stebėtų pamokų protokolų duomenis, išaiškėjo, kad pastoliavimas mokiniui ugdymo procese, kaip stiprusis pamokos aspektas, išskirtas 18 pamokų (62,0 proc.). Šiose pamokose teikta pedagogo kompetencijomis grįsta optimali ir savalaikė pagalba atskiriems mokiniams ir visai klasei. Mokytojų teikti pasiūlymai, patarimai atitiko mokinių individualius poreikius ir padėjo atlikti užduotį. Kaip tobulintinas aspektas pastoliavimas išskirtas tik 2 pamokose (6,9 proc.).
* Stebėtų pamokų protokolų analizė rodo, kad mokytojai, planuodami ugdymą numato ir taiko įvairius edukacinius sprendimus (metodus ir priemones): demonstravimas, kaip metodas, padedantis mokiniams išvengti mokymosi kliūčių ir leidžiantis suprasti, kaip atlikti užduotį, stebėtas 9 (29,0 proc.) pamokose, mokytojų prašymas mokiniams pasidalyti patirtimi ir idėjomis apie pamokos turinį, jį susieti su savo gyvenimu stebėtas 8 (25,8 proc.) pamokose, galimybė dirbti su kitu mokiniu poroje, dalijimasis apmąstymais grupėje stebėtas 5 (16,1 proc.) pamokose. Paveikslėliai, diagramos, mąstymo žemėlapiai, trumpi užrašai ant lapelių padėjo mokiniams pateikti savo idėjas, apibendrinti žinojimą, vizualiai suvokti sąvokas. Šias pastolių priemones mokytojai taikė 4 (12,9 proc.) pamokose.
* Pamokų protokolų turinio analizė rodo, kad kliūčių įveikimui taikyti ir kiti pastoliai: nukreipiantys klausimai, mokytojo skirtas laikas mokiniui užduočiai atlikti, informacijai suvokti ir išreikšti savo žinojimą, pasidalyti su kitais mokiniais.
* Apibendrinus stebėtų pamokų protokolų duomenis, galima teigti, kad palanki mokiniui mokymosi aplinka ir tikslingas informacinių komunikacijos technologijų (IKT) naudojimas sustiprina pastoliavimą ir padeda mokiniams siekti numatyto pamokos tikslo. 15 (48,3 proc.) pamokų IKT panaudojimas išskirtas kaip stiprusis aspektas.
* Įtraukčiai palankią mokyklos praktiką patvirtina ir NŠA atlikto tyrimo duomenys: teiginiui „Man pavyksta pasitelkti elektronines priemones užduotims diferencijuoti“visiškai pritaria 61,9 proc. tyrime dalyvavusių mokytojų.
* Vertintojai pastebėjo, kad parama, kaip pastoliai, teikiama kiekvienam mokiniui, kuris susiduria su mokymosi kliūtimis, ne tik specialiųjų ugdymosi poreikių turintiems mokiniams, ir kaip stiprusis aspektas išskirtas 11 (37,9 proc.) pamokų.
* Apibendrinę stebėtų pamokų protokolus vertintojai pastebėjo, kad, siekiant numatyto tikslo, parama mokiniui teikiama pamokos pradžioje, atliekant naujas užduotis, vėliau mokiniams suteikiama galimybė savarankiškai atlikti paskirtas užduotis.

**Švietimo pagalbos specialistai ir mokytojų padėjėjai tinkamai bendradarbiauja su mokytojais planuodami, modeliuodami ir įgyvendindami veiksmingiausius mokymo(si) būdus:*** Pokalbių su mokyklos vadovais, švietimo pagalbos specialistais metu išsiaiškinta, kad mokyklai yra žinomi dalies mokinių, atvykstančių mokytis į mokyklos pirmą klasę, specialieji ugdymosi poreikiai. Ugdymo procese nuolat stebimi ir vertinami mokinių gebėjimai, esant poreikiui, rūpinamasi savalaikiu gebėjimų vertinimu, ugdymo programos ir ugdymo turinio pritaikymu individualiems mokinio poreikiams.
* Mokykloje dirba visa švietimo pagalbos specialistų komanda. Daugumai specialiųjų ugdymosi poreikių turinčių mokinių specialistų pagalbos teikimas užtikrinamas, tačiau ne visiems mokiniams pagalba teikiama pagal pedagoginės psichologinės tarnybos išvadose pateikiamą rekomenduojamą pagalbos dažnumą. Mokykloje yra poreikis steigti daugiau mokytojo padėjėjų etatų.
* Pamokų protokolų analizė rodo, kad mokytojų padėjėjai kartu su mokytojais pamokoje dirbo keturiose, praktikantai dviejose pamokose. Dažniausiai jų funkcijos – individualiai padėti mokiniui, turinčiam specialiųjų ugdymosi poreikių, suvokti mokomąjį turinį, motyvuoti įsitraukti ir aktyviai dalyvauti pamokoje, išlaikyti dėmesį.
* Apibendrinus vertintojų stebėtų pamokų protokolų duomenis, matyti, kad bendradarbiavimas lanksčiai ir nuosekliai planuojant ugdymą bendrai vertinamas 2,9 įverčiu. Šis aspektas 7 pamokose vertintas, kaip stiprusis pamokos aspektas, akcentuojant tinkamą specialisto ir mokinio struktūruotą, padedančią mokytis veiklą, bendradarbiavimo poromis ir grupėmis įgūdžių ir gebėjimų ugdymą, veiklų dermę bei pamokos planavimo nuoseklumą.
* Neformaliojo švietimo veiklose, kurias vykdo mokykla, dalyvauja visi norintys mokiniai. Specialiųjų ugdymosi poreikių mokiniai, pagal savo pomėgius ir galimybes, dalyvauja projektinėse veiklose, renginiuose, įsitraukia į neformalųjį ugdymą ir gali ugdytis socialines kompetencijas, bendrauti su kitais to paties amžiaus tarpsnio mokiniais.
* Apklausos duomenys rodo, kad teiginiui „Mūsų mokykloje specialiųjų ugdymosi poreikių turintys mokiniai aktyviai įsitraukia į užklasines veiklas“ visiškai pritaria 40,9 proc., iš dalies pritaria 31,8 proc. pedagogų (NŠA tyrimas).

**Švietimo pagalbos specialistų ir mokytojų padėjėjų vaidmenys, planuojant ir įgyvendinant ugdymo procesą, tinkami:*** Mokykloje dirba visa pagalbos mokiniui specialistų komanda: psichologas, du logopedai, specialioji pedagogė, socialinė pedagogė ir 7 mokytojų padėjėjai.
* Kalbantis su pagalbos mokiniui specialistais išaiškėjo, kad specialioji pedagogė, logopedė bendradarbiauja su mokytojais planuojant ir įgyvendinant ugdymo procesą: pagal mokinių gebėjimus parenkama mokomoji medžiaga, jos turinį siejant su klasės programa.
* Specialioji pedagoginė ir logopedinė pagalba teikiama specialistų kabinete, pamokų metu, atsižvelgiant į mokinių sutrikimus.
* NŠA tyrimo duomenimis, teiginiui „Mokykloje specialusis pedagogas pagalbą mokiniams dažniausiai teikia savo kabinete\*“ pritaria 30,0 proc. tyrime dalyvavusių pedagogų ir šis teiginys priskiriamas santykinai probleminiams mokyklos aspektams įtraukiojo ugdymo požiūriu.
* Pokalbių su VGK nariais, pagalbos mokiniui specialistais, administracija metu išsiaiškinta, kad mokykloje stengiamasi kuo anksčiau nustatyti mokinių poreikius ir suteikti pagalbą. Mokytojai, pastebėję, kad klasėje yra mokinių, turinčių psichologinių (vienišumo) ir socialinių problemų (draugų atstūmimo), kreipiasi į socialinę pedagogę, psichologę. Šios specialistės talkina mokytojams, veda klasės valandėles draugystės, patyčių prevencijos, komandos formavimo temomis.
* Sprendžiant mokinių elgesio, lankomumo problemas, teikiama psichologės ir socialinės pedagogės pagalba, glaudžiai bendradarbiaujama su tėvais (globėjais, rūpintojais), išorės institucijomis.
* Bendradarbiaujant mokytojams ir švietimo pagalbos specialistams, nedelsiant reaguojama į mokinių netinkamą elgesį, pildomi *konfliktų lapai*, prireikus, kalbamasi su tėvais (globėjais, rūpintojais), tačiau pokalbių su mokytojais, pagalbos mokiniui specialistais metu išaiškėjo, kad tokių atvejų pasitaiko retai.
* Psichologė atlieka pirmųjų klasių mokinių adaptacijos tyrimą, kurio apibendrintus rezultatus pristato tėvams (globėjams, rūpintojams), mokytojams, administracijai. Pagal poreikį, tyrimo rezultatai pristatomi tėvams (globėjams, rūpintojams) individualiai, siūloma pagalba.
* Logopedė tiria visus pirmųjų klasių mokinius, vertina jų kalbos raidos ypatumus, nustato kalbos ir kitus komunikacijos sutrikimus, dėl jų kylančius specialiuosius ugdymosi poreikius, glaudžiai bendradarbiauja su pirmųjų klasių mokytojais. Su antrųjų klasių mokytojais aptaria, kaip mokiniams sekasi naujais mokslo metais.
* Švietimo pagalbos specialistai kartu su mokytojais, mokiniais, jų tėvais (globėjais, rūpintojais) kalbasi apie mokinių socialinius, emocinius, saugumo poreikius. Socialinė pedagogė ir psichologė veda socialinių įgūdžių būrelį pagal „Antro žingsnio“ programą. Būrelis skirtas specialiųjų ugdymo(si) poreikių turintiems mokiniams, tačiau jį pasiūloma lankyti ir mokiniams, turintiems elgesio problemų.
* Vertintojai 4 pamokose stebėjo mokytojų padėjėjų, praktiką atliekančių studenčių, pagalbą, kuri buvo teikiama ne tik SUP turintiems mokiniams.

**Mokytojai, pagalbos mokiniui specialistai ir administracija yra sutarę dėl paramos ar pagalbos mokiniams ir šeimoms teikimo ir tų susitarimų nuosekliai laikosi:*** Pokalbiai su VGK nariais, mokytojais, pagalbos mokiniui specialistais, administracija rodo, kad bendruomenės nariai žino, kada, kur ir į ką galima kreiptis (mokykloje galioja taisyklė „1, 2, 3“). Informacija apie specialistų pagalbą skelbiama mokyklos interneto svetainėje, klasių stenduose viešai skelbiamos mokinių elgesio taisyklės, įvairūs susitarimai.
* Logopedinę, socialinę, specialiąją, psichologinę pagalbą teikiantys specialistai dirba individualiai arba komandoje, lanksčiai bendradarbiauja su mokytojais, mokinių tėvais (globėjais, rūpintojais), sprendžia mokymosi sunkumų, netinkamo elgesio, pamokų lankomumo problemas, organizuoja prevencinius renginius.
* Teikdama pagalbą mokykla bendradarbiauja su Vaiko raidos centru, Vilniaus miesto psichologine-pedagogine tarnyba (VPPT), Vilniaus Šilo specialiąja mokykla, VšĮ Terapinis ugdymo centras „Aplink“, Vilniaus socialinės paramos centru, su atvejo vadybininkais, Žirmūnų, Antakalnio, Šnipiškių centrais, telefonu susisiekia su Vaiko teisių apsauga.
* Pokalbių su VGK nariais, švietimo pagalbos specialistais metu išskirtas bendradarbiavimas su Vilniaus Šilo specialiąja mokykla. Jos specialistai stebėjo pamokas klasėse, kuriose mokosi didelių specialiųjų ugdymos(si) poreikių turintys mokiniai, konsultavo mokyklos mokytojus, teikė rekomendacijas dėl sklandesnio šių mokinių ugdymo.
* Pokalbiai su VGK nariais, pagalbos mokiniui specialistais rodo, kad mokiniams dažniausiai laiku suteikiama specialioji pedagoginė bei specialioji pagalba, tačiau mokykloje, dėl mokytojo padėjėjo, logopedo trūkumo, pasitaiko situacijų, kai pagalba teikiama tik pagal mokyklos galimybes, o ne pagal poreikį.
* Kalbantis su pagalbos mokiniui specialistais išaiškėjo, kad mokykloje 99 mokiniams reikalinga logopedo pagalba (24 mokiniams pagalba teikiama pagal VPPT rekomendacijas).
* NŠA tyrimo duomenimis, teiginiui „Mokiniui reikalinga pagalba suteikiama nelaukiant formalių PPT, Vaiko gerovės komisijos išvadų“ visiškai pritaria 63,6 proc. pedagogų.
* NŠA tyrimo duomenimis, tėvų (globėjų, rūpintojų), patiriančių socialinių ekonominių sunkumų (kurių vaikai gauna nemokamą maitinimą) ir kitų tėvų (globėjų, rūpintojų) nuomonė dėl teiginio „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“ palankesnė nei kitoje tyrime dalyvavusioje grupėje.
* Pokalbio su socialine pedagoge metu išaiškėjo bendradarbiavimo su mokytojo padėjėja pavyzdys (mokytojo padėjėja ir socialinė pedagogė palydi mokinį į autobusą, vežantį į Dienos centrą, kai mokinio tėvai dirba).
* Informacija apie pagalbos mokiniui poreikį mokytojams prieinama, planuojant ugdymąsi ir teikiant pagalbą užtikrinamas mokinio asmens duomenų ir asmeninės informacijos konfidencialumas.

**Apibendrinimas.** Iš veiklos procesų stebėjimo, dokumentų analizės, pokalbių su mokyklos bendruomenės nariais galima teigti, kad mokykla, teikdama pagalbą, naudojasi ne tik vidiniais, bet ir išoriniais resursais, stengiasi sudaryti sąlygas kiekvienam mokiniui patirti mokymosi sėkmę pamokoje. Pokalbių su VGK nariais, švietimo pagalbos specialistais metu išskirtas bendradarbiavimas su Vilniaus Šilo specialiąja mokykla. Jos specialistai stebėjo pamokas klasėse, kuriose mokosi didelių specialiųjų poreikių turintys mokiniai, konsultavo mokyklos mokytojus, teikė rekomendacijas dėl sklandesnio šių mokinių ugdymo. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | **Visų ir kiekvieno mokinio galimybė dalyvauti ugdymo procese bendradarbiaujant ir įsitraukimas į mokymąsi organizuojamas tinkamai:*** Motyvuojančią aplinką visų mokinių įtraukčiai ir įsitraukimui kuria pakankamai geras klasių aprūpinimas šiuolaikine informacinių technologijų (IT) įranga: daugumoje klasių naudojamos išmaniosios lentos, naujai įrengtas informacinių technologijų ugdymui skirtas kabinetas, daugumoje klasių įrengtos atskiros arba bendros poilsio zonos, ten galima aktyviai leisti laisvalaikį ar / ir pailsėti.
* Išanalizavus vertintojų stebėtų pamokų protokolų duomenis, matyti, kad pamokos aspekto *Mokymosi patirtys* įvertinimo vidurkis yra 2,62. Dažniausias vertinimas – moda 3 (žr. 3 lentelę). Apibendrinus stebėtų pamokų protokolų duomenis, pagal mokinių įtraukimo į mokymosi procesą aspektą, gautas bendras įvertinimo vidurkis yra 2,8 balo.
* Vertintojų stebėtų pamokų protokolų analizė rodo, kad mokinių įtraukimo į mokymosi procesą aspektas 5 (17,2 proc.) pamokose vertintas, kaip tobulintina pamokos sritis, 11 (37,9 proc.) pamokų vertintas, kaip stiprusis pamokos aspektas, akcentuojant tinkamą bendradarbiavimo poroje ar grupėje kompetencijų ugdymą, įtraukią užduočių įvairovę, prasmingą mokymąsi vienam iš kito, suteiktas galimybes pasirinkti mokymosi būdą, priemones.
* Apklausos duomenys rodo, kad teiginiui „Mūsų mokykloje nuolat galvojama, kaip erdves geriau pritaikyti skirtingų poreikių mokiniams“visiškai pritaria 85,7 proc. pedagogų. Teiginiui„Mano pamokose noriai mokosi dauguma klasės mokinių“ visiškai pritaria 47,8 proc., iš dalies pritaria 43,5 proc. pedagogų. Teiginiui „Mano pamokose mokiniai dažnai mokosi bendradarbiaudami poromis ir grupėmis“ visiškai pritaria 52,2 proc., iš dalies pritaria 43,5 proc. pedagogų (NŠA tyrimas).

**Pamokų metu nepakankamai išnaudojamos galimybės ugdymo turinį pateikti skirtingais būdais, remtis turima patirtimi:*** Apibendrinus stebėtų pamokų protokolų duomenis, vertinant sąlygų sudarymą suvokimui ir giliajam mokymuisi, gautas bendras įvertinimo vidurkis yra 2,1 balo. Vertintojų stebėtų pamokų protokolų analizė rodo, kad šis aspektas 3 (10,3 proc.) pamokose vertintas, kaip stiprusis, 4 (13,8 proc.) pamokose vertintas, kaip tobulintinas pamokos aspektas, akcentuojant tik mokytojo nurodytą mokymosi būdą, naudotinas mokymo(si) priemones.
* Pamokų protokolų turinio analizė rodo, kad daugelyje pamokų dominuoja mokytojo aiškinimas ir to paties turinio pateikimas vaizdinėmis priemonėmis, tačiau retai išsiaiškinama, ar pateikiamas turinys visiems mokiniams suprantamas. Poreikis teikti skirtingo lygmens užduotis užfiksuotas 8 (27,6 proc.) pamokose.
* Apklausos duomenys rodo, kad teiginiui „Mokykloje vyrauja nuomonė, kad kiekvienas mokinys yra pajėgus mokytis ir daug pasiekti“ visiškai pritaria 50 proc. mokytojų; teiginiui „Mūsų mokykloje kiekvienas vaikas atranda sritį, kurioje jam sekasi“ visiškai pritaria 30 proc. mokytojų (NŠA tyrimas).
* Apklausos duomenys rodo, kad teiginiui „Ruošdamasis pamokai numatau galimybes mokytis skirtingais būdais (žodiniu, vaizdiniu, kinesteziniu ar kt. būdu“ visiškai pritaria 69,6 proc. mokytojų (NŠA tyrimas), tačiau pamokose, kaip stiprusis pamokos vertinimo aspektas, šio metodo taikymas neužfiksuotas.

**Pamokų metu kuriama per mažai galimybių skirtingais būdais pademonstruoti mokinių žinojimą:*** Ugdymo plano tikslas – sudaryti lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų kompetencijų.
* Mokykla, formuodama ir įgyvendindama ugdymo turinį, Ugdymo plane apibrėžia galimus ugdomosios veiklos būdus: pamoka, integruotos veiklos, kūrybinės dirbtuvės, projektinė veikla mokyklos ir kitoje aplinkoje, tačiau vertinimo metu tokių veiklų nestebėta ir neužfiksuota.
* Pamokų protokolų turinio analizė rodo, kad 65,5 proc. pamokų dominuoja ugdomojo turinio aiškinimas jo nediferencijuojant, ugdymo turinys individualizuojamas / suasmeninamas 10,3 proc. pamokų (dažniausiai švietimo pagalbos specialistų pamokose); formuluojant ir pristatant pamokos uždavinį, 62,1 proc. pamokų nenumatomas diferencijuotas, konkretus siekiamas rezultatas. Ugdymo diferencijavimas, individualizavimas, mokymosi suasmeninimas ir pritaikymas pagal kiekvieno mokinio mokymosi galimybes stebėtas 5 (17,4 proc.) pamokose; kad pamokų metu sudaromos galimybės išmokimą rodyti pasirinktu būdu – stebėta tik pavienėse (10,3 proc.) pamokose. Daugumoje (apie 75 proc.) pamokų mokytojai stebi mokinių veiklą, mokymąsi, esant poreikiui, konsultuoja, klausinėja žodžiu, taikydami frontaliąją apklausą ar pokalbį arba vykdydami žinių įtvirtinimo apklausas raštu. Mokinių gebėjimas bendradarbiauti mokantis (teikti ar gauti pagalbą, dalintis mokymosi patirtimis, siekti bendro rezultato bendradarbiaujant porose) – užfiksuotas 17 (58 proc.) stebėtų pamokų.
* Apklausos duomenys rodo, kad teiginiui „Mano pamokoje silpnesni mokiniai dažnai nespėja ar nesugeba atlikti užduočių“ visiškai pritaria 13,6 proc., iš dalies pritaria 9,1 proc. mokytojų (NŠA tyrimas), o tai rodo dalies ugdymo turinio pateikimo ir suvokimo problematiką bei nesudaro galimybių žinojimo suvokimui.

**Įtrauki kultūra kuriama ugdant ir skatinant pagarbius mokytojų, mokinių tarpusavio santykius, formuojančius įtraukios kultūros vertybines nuostatas:*** Pamokų protokolų turinio analizė rodo, kad daugumoje stebėtų pamokų užfiksuoti pagarbūs mokytojo ir mokinių bei mokinių tarpusavio santykiai, geranoriška atmosfera, sudaro galimybes mokytis palankioje aplinkoje kiekvienam mokiniui.
* Apibendrinus stebėtų pamokų protokolų duomenis vertinant įtraukios kultūros kūrimą, gautas bendras įvertinimo vidurkis yra 2,4 balo. Vertintojų stebėtų pamokų protokolų analizė rodo, kad šis aspektas 4 (13,8 proc.) pamokose vertintas, kaip stiprusis pamokos aspektas, akcentuojant pozityvius ir motyvuojančius veiklai santykius, formuojančius tinkamą mokymosi atmosferą, išklausymą ir įsiklausymą į kiekvieno mokinio poreikius.
* Apklausos duomenys rodo, kad teiginiui „Aš su mokiniais dažnai kalbuosi apie mokinių įvairovę, skirtingas socialines aplinkas, negalią“visiškai pritaria 65,2 proc. pedagogų; teiginiui „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą bei pagalbą vienas kitam“ visiškai pritaria 86,4 proc. pedagogų, iš dalies pritaria 4,5 proc. pedagogų (NŠA tyrimas).
* Mokyklos ugdymo erdvėse, poilsio ir viešosiose zonose demonstruojami visų mokinių kūrybiniai darbai, mokiniai, neišskiriant jų gebėjimų, negalių, įsitraukia veikti klasės edukacinėse veiklose, išvykose, dalyvauja kasdienėje klasės veikloje.

**Apibendrinimas.** Srities duomenų analizė rodo, kad mokykla, siekdama visų mokinių į(si)traukimo į mokymo(si) procesą, kai įtraukimas ir lygios galimybės priimamos kaip kokybiško ir įtraukaus ugdymo pagrindas, per mažai apgalvoja galimus papildomus mokomosios medžiagos perteikimo būdus, kurie labiau įtrauktų skirtingus mokinius domėtis, mokytis ir giliau suvokti ugdomąjį turinį; nepakankamai išnaudojamos esamos ir kuriamos fizinės aplinkos, kurios motyvuotų įvairių poreikių mokinius aktyviai mokytis. Tinkami mokytojų ir mokinių tarpusavio santykiai kuria palankią mokymuisi kiekvienam aplinką. Sąlygų sudarymas pasirenkant mokymosi būdą, formą, apimtis, tempą, renkantis priimtiniausią išmokimo demonstravimo būdą, – tobulintina pamokos organizavimo kryptis. |
| 2.3. Vertinimas ugdant ir rezultatai, 2 lygis | **Pamokose vykdytų mokymosi veiklų vertinimui trūksta aiškių, konkrečių, diferencijuotų kriterijų, leidžiančių pa(si)tikrinti, į(si)vertinti kiekvieno mokinio išmokimą pamokoje:*** Išanalizavus vertintojų stebėtų pamokų protokolų duomenis, matyti, kad pamokos aspekto *Vertinimas ugdant* įvertinimo vidurkis yra 2,28. Dažniausias vertinimas – moda 2 (žr. 4 lentelę). Apibendrinus stebėtų pamokų protokolų duomenis pagal mokinių pasiekimų vertinimo įvairovėje aspektą, gautas bendras įvertinimo vidurkis yra 2,0 balo.
* Formuojamojo vertinimo sistemingumas ir tikslingumas, kaip stiprusis pamokos aspektas išskirtas 2 (6,5 proc.) pamokose ir veiklose, o detali protokolų analizė rodo, kad formuojamasis vertinimas tinkamai taikomas apie 50 proc. pamokų, akcentuojant mokytojo pagyrimus, skatinimą, dėmesį mokiniui.
* Vertinimo kriterijai, išskiriant siekiamą rezultatą, užfiksuoti 11 (35,5) pamokų ir veiklų, tačiau daugumoje jų siekiamas rezultatas nediferencijuojamas, nors toks poreikis buvo. Pasiekimų vertinimas mokinių įvairovėje, kaip tobulintinas veiklos aspektas išskirtas 8 (27,6 proc.) pamokose, pažymint, kad pamokų metu trūko susitarimų dėl vertinimo kriterijų, nepakankamai skiriama laiko mokinių tarpiniams pasiekimams aptarti.
* Išsiskiria švietimo pagalbos specialistų individualizuoto ugdymo vertinimas, kai kartu su mokiniu įvardijama, ko bus mokomasi, ką reikėtų išmokti (įsiminti, pakartoti, įtvirtinti), nuolat taikomas formuojamasis vertinimas, siekiant išlaikyti įsitraukimą ir darbingumą, į vertinimo procesą (pagal galimybes) įtraukiamas mokinys, lanksčiai prisitaikoma prie konkrečios mokymosi situacijos.

**Mokinių pasiekimų vertinimas per mažai siejamas su mokymusi, pažangos skatinimu** **bei formuojamojo, diagnostinio ir apibendrinamojo vertinimo derme:*** Vertindami mokinių pasiekimus ir pažangą, mokytojai vadovaujasi mokykloje priimtu Mokinių pažangos ir pasiekimų vertinimo tvarkos aprašu, patvirtintu „Žiburio“ pradinės mokyklos direktoriaus 2019 m. rugsėjo 5 d. įsakymu Nr. V-113, kuriame aiškiai apibrėžiamos formuojamojo vertinimo nuostatos, pvz., „Mokiniai, konsultuojami mokytojo, pagal kriterijus mokosi vertinti vienas kito ir savo darbą, įsivertinti pasiekimus ir pažangą“, tačiau stebėtose pamokose šios nuostatos užfiksuotos tik pavienėse pamokose.
* Pamokų protokolų turinio analizė rodo, kad tik 1 (3,5 proc.) pamokoje taikyta ir 1 (3,5 proc.) pamokoje iš dalies taikyta individuali kaupiamojo vertinimo sistema, skatinanti mokinių motyvaciją. Mokykloje nėra bendrų susitarimų dėl kaupiamojo vertinimo taikymo.
* Apklausos duomenys rodo, kad teiginiui „Mano vertinimo sistema padeda kiekvienam mokiniui daryti pažangą“ visiškai pritaria 34,8 proc., iš dalies pritaria 43,5 proc. pedagogų, tai rodo dalies mokytojų abejonę dėl individualiai taikomų pasiekimų ir pažangos vertinimo būdų, metodų naudingumo bei poveikio mokinių pasiekimams (NŠA tyrimas).

**Mokykloje trūksta bendrų susitarimų dėl individualios mokinio pažangos bei grįžtamojo ryšio sampratos ir taikymo (pamokų vertinimas):*** Išanalizavus vertintojų stebėtų pamokų protokolų duomenis, matyti, kad pamokos aspekto *Kiekvieno mokinio pažanga ir pasiekimai* įvertinimo vidurkis yra 2,38. Dažniausias vertinimas – moda 2 (žr. 5 lentelę). Apibendrinus stebėtų pamokų protokolų duomenis pagal mokinių pažangą skatinančio grįžtamojo ryšio aspektą, gautas bendras įvertinimo vidurkis yra 2,1 balo.
* Teikiamas grįžtamasis ryšys – konkretizuojant ir laiku įvardijant mokinio išmokimą, mąstymą, bei padedant mokiniams suprasti daromą pažangą, kaip stiprusis pamokos aspektas užfiksuotas 2 (6,9 proc.) pamokose. Šis pamokos aspektas, kaip tobulintinas, išskirtas 10 (32,2 proc.) pamokų ir veiklų, pažymint, kad pamokose trūko aiškios informacijos apie mokinių išmokimą, neišnaudojamos mokinių pasiekimų aptarimo galimybės pamokos eigoje ir / arba pamokos pabaigoje.
* Pamokų protokolų analizė rodo, kad daugelyje pamokų, kuriose buvo ugdomi ir specialiųjų ugdymosi poreikių turintys mokiniai, pamokos uždavinys, užduotys nediferencijuojamos esamiems mokinių mokymosi poreikiams, ugdymo turinys per mažai lankstus, bet sudaro sąlygas atskleisti kiekvieno pasiekimus (žinojimą ir gebėjimus) jiems tinkamiausiais būdais.
* Apklausos duomenys rodo, kad teiginiui „Mūsų mokykloje yra bendra kiekvieno mokinio individualios pažangos vertinimo sistema“ visiškai pritaria 31,6 proc. pedagogų, tai rodo sisteminių susitarimų poreikį, sudarysiantį galimybes pažangą vertinti ir analizuoti jos pokyčius sutartais būdais (NŠA tyrimas).

**Mokykloje trūksta bendrų susitarimų dėl individualios mokinio pažangos bei grįžtamojo ryšio sampratos ir taikymo (bendri mokyklos susitarimai ir informavimas):*** Mokyklos elektroninio dienyno peržiūra, pokalbiai su mokytojais, tėvais rodo, kad mokytojai tėvams (globėjams, rūpintojams) pateikia pagrindinę informaciją apie mokymąsi, informacija yra pakankamai informatyvi, apimanti pagrindinių veiklų aprašymą, dažniausiai pateikiama laiku.
* Mokykloje nepakankamai susitarta dėl ugdymosi rezultatų ir pažangos sampratos. Išanalizavę visų klasių mokytojų elektroniniame dienyne užfiksuotus pagyrimų, pastabų ir komentarų įrašus bei jų santykį, galime teigti, kad dominuoja pastabos, o į mokinių individualius pasiekimus ir daromą pažangą komentaruose beveik neatsižvelgiama. Šią nuostatą patvirtina ir mokinių tėvai (globėjai, rūpintojai), dažniau gaunantys pastabų pobūdžio komentarus. Tačiau yra klasių, mokinių, kurie nėra gavę nė vieno įrašo, nors mokymo procesas vyksta daugiau kaip du mėnesius.
* Išanalizavus mokyklos dokumentus, įvertinus mokyklos vadovų pokalbius ir pateiktą medžiagą, matyti, kad mokykloje reguliariai stebimi ir vertinami apibendrinti mokinių pasiekimai (pusmečių, metinių), išsamiau analizuojami nepadariusiųjų pažangos mokinių mokymosi atvejai. Pamokų metu mokytojai individualiai renkasi pasiekimų ir pažangos vertinimo priemones, nėra bendrų susitarimų dėl jų taikymo. Mokykloje kaupiami ir mokyklos interneto svetainėje viešinami 2, 4 klasių nacionalinio mokinių pasiekimų patikrinimo (NMPP) rezultatai, kurie analizuojami metodinėje grupėje, aptariami individuliai su vaiku ir jo tėvais (globėjais, rūpintojais).
* Apklausos duomenys rodo, kad teiginiui„Mokykloje numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“ iš dalies pritaria 47,4 proc. pedagogų, o likusioji dalis šiam teiginiui nepritaria, tai rodo, kad tik dalis pedagogų vykdo arba iš dalies vykdo mokinių pasiekimų analizę (NŠA tyrimas).
* Pokalbio su metodine grupe, pavaduotoja ugdymui metu išsiaiškinta, kad mokykloje dar nėra bendrų, sisteminių susitarimų dėl individualios mokinio pasiekimų ir pažangos sistemos (pvz., duomenų fiksavimo formos, pasiekimų pokyčius rodančios diagramos ir pan.). Mokytojai mokinių pažangą analizuoja skirtingai, individualiai ieško pažangos vertinimo ir analizavimo būdų. Šią veiklos sritį pedagoginė bendruomenė įvardija kaip reikalingą ir ieško tinkamiausių būdų pažangos vertinimo sistemoje įtraukti dalyvauti visus bendruomenės atstovus: mokinius, mokytojus, tėvus.

**Mokykloje ir pamokose per mažai susitarimų dėl individualių mokinio mokymosi rezultatų planavimo, pripažinimo ir skatinimo, bei reflektavimo apie rezultatus (pasiekimus ir pažangą):*** Išanalizavus vertintojų stebėtų pamokų protokolų duomenis, matyti, kad pamokos rezultatų (pasiekimų ir pažangos) aspektas, tinkamai taikytas padedant mokiniams suprasti pasiektą rezultatą, o tinkamai įsivertinus, daromą pažangą suvokti, kaip stiprusis pamokos aspektas užfiksuotas 5 (17,2 proc.) pamokose. Šis pamokos aspektas, kaip tobulintinas, išskirtas 6 (20,7 proc.) pamokose, pažymint, kad trūko rezultatų aptarimo arba neišnaudotos rezultatų aptarimo galimybės, pasigendama gilesnio rezultatų aptarimo, kai tam yra poreikis (pvz., daliai mokinių nepasiekus numatytų tikslų). Apibendrinus stebėtų pamokų protokolų duomenis pagal rezultatų aspektą, gautas bendras įvertinimo vidurkis yra 2,3 balo.
* Pamokų protokolų turinio analizė rodo, kad 2 (6,9 proc.) pamokose sudarytos puikios galimybės mokiniams pademonstruoti mokymosi rezultatus pagal pamokos uždavinyje numatytus arba pamokos eigoje paskelbtus siekiamų rezultatų kriterijus. Dalyje (24,2 proc.) pamokų taikyti kiti rezultatų vertinimo būdai: žaismingi įsivertinimo metodai (nuspalvinti tiek langelių, kiek teisingai atlikta užduočių), mokinių savijautos ar bendras pamokos vertinimas spalvomis, emocijas atspindinčių paveikslėlių pasirinkimas, mažai akcentuojant mokinių pasiekimus ir rezultatus. 13,8 proc. pamokų mokiniams sudarytos galimybės iš anksto numatyti individualų siekiamą rezultatą, tai motyvavo mokinius giliau, atsakingiau įsitraukti į mokymąsi.
* Tinkamas mokinio pasiekimų bei rezultatų stebėjimas ir aptarimas po kiekvienos užduoties bei pamokos pabaigoje vyko švietimo pagalbą teikiančių specialistų pamokų ir užsiėmimų metu, kai buvo dirbama individualiai su specialiųjų ugdymosi poreikių turinčiais mokiniais.
* Apklausos duomenys rodo, kad teiginiui „Per pamoką arba po jos kiekvienam mokiniui suteikiu informaciją apie tai, kiek jis išmoko ir kur turėtų tobulėti“, visiškai pritaria 17,4 proc. mokytojų, iš dalies pritaria 47,8 proc., o šiuo teiginiu abejoja ar nepritaria 34,8 proc. mokytojų. Šio teiginio vertinimo duomenys patvirtina, kad mokyklos mokytojams reikėtų tartis dėl mokinių pasiekimų fiksavimo būdų, mokinių dėmesio atkreipimo, reflektavimo apie pasiekimus kiekvienos pamokos metu.
* Apklausos duomenys rodo, kad teiginiui „Mokytojai mano vaikui padeda siekti geriausio rezultato“ visiškai pritaria 42,9 proc. mokinių tėvų, o šiuo teiginiu abejoja 18,5 proc. tėvų (globėjų, rūpintojų). Ši tėvų (globėjų, rūpintojų) nuomonė formuojama mokytojams argumentuotai ir laiku komunikuojant su tėvais (globėjais, rūpintojais), įtraukiant juos į ugdymo procesą, bendradarbiavimą, pagalbą. Mokytojų ir tėvų (globėjų, rūpintojų) bendradarbiavimo poreikį dėl mokinių pasiekimų, rezultatų aptarimo, jų gerinimo rodo ir teiginio „Mokykloje mokytojų ir tėvų susirinkimai, aptariant vaiko pažangą, gerina mokymosi rezultatus“ vertinimas: 25 proc. mokytojų visiškai ir 55 proc. mokytojų iš dalies pritaria šiam teiginiui (NŠA tyrimas).

**Apibendrinimas.** Remiantis mokyklos Ugdymo planu, Mokinių pažangos ir pasiekimų vertinimo tvarkos aprašu, ilgalaikiais planais, mokykloje susitarta dėl esminių mokinių pasiekimų vertinimo būdų, susitarimai deklaruoti patvirtintomis tvarkomis, aprašais. Stebint pamokas, išryškėjo, kad pamokų metu retai aptariami mokinių išmokimo bei mokymosi ir išmokimo vertinimo kriterijai. Elektroninio dienyno analizė rodo, kad esami pagyrimų ir pastabų įrašai bei jų santykis neskatina mokinių motyvuojančiai. Mokyklai tikslinga susitarti dėl bendrų sisteminių mokinių individualios pažangos vertinimo aspektų: kriterijų, tikslų kėlimo ir jų reflektavimo priemonės taikymo periodiškumo ir kt., tai leistų stebėti ir vertinti kiekvieno mokinio pažangą, atsižvelgiant į konkrečius kiekvieno mokinio gebėjimus, galimybes. |
| ***Stiprieji vertinamos srities veiklos aspektai*** | * Mokyklai žinomi mokinių individualūs poreikiai ir galimybės.
* Skirtingų metodų ir priemonių, padedančių mokiniams išvengti mokymosi barjerų, taikymas pamokose.
 |
| ***Tobulintini vertinamos srities veiklos aspektai*** | * Ugdymo tikslas pamokose dažnai nepagrindžiamas ir menkai siejamas su kiekvieno mokinio asmeniniu siekiamu rezultatu.
* Pamokų metu retai naudojami alternatyvūs mokymosi ir žinių demonstravimo būdai.
* Mokykloje nepakanka bendrų susitarimų dėl individualios mokinių mokymosi pažangos bei grįžtamojo ryšio.
 |
| ***Vertinamos srities rekomendacijos*** | * Planuojant pamokos tikslus ir uždavinius atsižvelgti į skirtingas mokinių mokymosi ir išmokimo galimybes, o atsižvelgiant į tai, diferencijuoti siekiamus rezultatus.
* Atsižvelgiant į skirtingų ugdymosi poreikių, gebėjimų ir ypatumų mokinius pritaikyti ugdymo turinį pagal kiekvieno mokinio mokymosi galimybes, sudaryti galimybę rinktis mokymosi šaltinius, priemones, planuoti mokymosi eigą ir laiką, tokiu būdu šalinant galimas mokymosi kliūtis. Pamokos medžiagą pateikti skirtingais būdais bei sudaryti galimybes mokiniams savarankiškai pasirinkti priimtiniausią mokymosi, naujos medžiagos suvokimo (skaitant, klausant(is), stebint, užsirašant, pasižymint, braižant schemas, žemėlapius, bendradarbiaujant poroje, grupėje ir kt.) būdą.
* Formuluojant pamokos uždavinį pateikti konkrečius, aiškius vertinimo kriterijus, sudarančius galimybę patirti sėkmę įvairių poreikių mokiniams. Tai sudarytų tinkamas sąlygas kiekvienam mokiniui tinkamai įsivertinti, stebėti daromą pažangą ir kryptingai kelti tolesnius mokymosi tikslus.
* Planuojant, stebint ir vertinant mokinių išmokimą sudaryti kuo daugiau galimybių žinojimą pademonstruoti mokiniui priimtiniausiais būdais; formuoti tokią mokymosi aplinką, kad besimokydami sau tinkamais būdais, mokiniai pasiektų pamokos ir individualių mokymosi tikslų.
* Planuojant ir teikiant grįžtamąjį ryšį mokinių tėvams (globėjams, rūpintojams) ir mokiniams dažniau akcentuoti konkrečias mokinio pastangas, pažangą bei bendradarbiauti su tėvais (globėjais, rūpintojais), mokiniais tikslingai nukreipiant į motyvuojančią, pažangą skatinančią veiklą.
* Susitarti dėl šiuolaikinės pamokos ir įtraukiojo ugdymo aspektų, dalintis sėkmingomis patirtimis su kolegomis, taikant kolegialaus grįžtamojo ryšio teikimo ir gavimo metodus.
* Sudaryti tikslinę darbo grupę, įtraukti Vaiko gerovės komisijos narius ir parengti bendrą individualios mokinių pažangos vertinimo sistemą (pateikiant konkrečias taikytinas pažangos vertinimo priemones), susitarti dėl bendrų individualios mokinių pažangos vertinimo kriterijų, mokinių, tėvų (globėjų, rūpintojų) vaidmens ir įtraukties į pasiekimų ir pažangos vertinimą.
* Mokyklojesusitarti dėl įvairesnių tikslingo kolegialaus mokymosi vienam iš kito būdų (pvz., taikant kolegialaus grįžtamojo ryšio teikimo ir gavimo metodiką).
* Susitarti dėl šiuolaikinei pamokai keliamų kriterijų ir juos aktyviau taikyti pamokose.
* Švietimo pagalbos specialistams aktyviau bendradarbiauti su mokytojais ir mokinių tėvais (globėjais, rūpintojais), teikti rekomendacijas, kaip efektyviai išnaudoti įtraukiojo ugdymo galimybes visiems mokiniams.
* Tobulinti mokytojų kompetenciją ir gebėjimus šiomis kryptimis: bebarjerės ugdymo aplinkos (universaliojo mokymo(si) dizaino strategijos taikymas) kūrimas planuojant ir įgyvendinti pamokos tikslus, atsižvelgiant į skirtingų gebėjimų mokinius; praktinius mokytojų gebėjimus gerinti perteikiant mokomąją medžiagą ir išsiaiškinant mokinių išmokimą įvairiais būdais ir atsižvelgiant į šiuolaikinės pamokos kontekstą.
* Tobulinti mokytojų kompetenciją ir praktinius gebėjimus, taikant kolegialaus grįžtamojo ryšio metodiką ar jos elementus.
* Peržiūrėti pagalbos mokiniui specialistų pareigybes ir finansavimą, kad būtinoji pagalba būtų užtikrinama visiems mokiniams, kuriems ji reikalinga.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

***Mokyklos pažanga įtraukties visiems sampratos link.***

**Mokyklos vadovams**, siekiant įgyvendinti įtraukiojo ugdymo politiką, rekomenduojama priimti susitarimus dėl išskirtų tobulintinų aspektų gerinimo, vykdyti sistemingą ugdymo proceso stebėseną, atsižvelgti į bebarjerės mokymo(si) aplinkos kūrimą, individualią mokinio raidą, mokymosi galimybes. Planuojant ateities strateginius tikslus, didesnį dėmesį skirti įtraukiojo ugdymo praktikai – kasdienių veiklų, pamokų planavimui, o atsižvelgiant į besimokančiųjų įvairovę, mokinių į(si)traukimą ir dalyvavimą mokymo(si) procese, atrasti ir panaudoti turimus ir naujai pritraukiamus žmogiškuosius, materialinius išteklius įtraukiojo ugdymo praktikos tvarumui.

**Veiklos kokybės vertinimo grupei** rekomenduojama tęsti veiklos kokybės tyrimus, analizuoti pokyčius įtraukiojo ugdymo politikos, kultūros, praktikos srityse, o rezultatus naudoti tolesniam mokyklos, Metodinės grupės, mokytojų veiklos planavimui.

**Mokyklos savininkui** – Vilniaus miesto savivaldybei – ieškoti galimybių pritaikyti mokyklos pastatą neįgaliesiems, kad būtų pašalinti barjerai organizuoti ugdymą visiems mokiniams.

***Ugdymo(si) sąlygos mokykloje ir mokytojų gebėjimas ugdomosios veiklos metu klasėje kurti ir puoselėti bebarjerę mokymosi aplinką, kelti lanksčius tikslus, kurti metodų ir priemonių pasirinkimus mokiniams.***

**Mokyklos vadovams** rekomenduojama kelti ilgalaikius ir trumpalaikius tikslus, siekiant sumažinti ugdymosi barjerus: sudaryti sąlygas kiekvienam mokiniui gauti reikiamą pagalbą; įdarbinti trūkstamus, mokymosi pagalbą teikiančius darbuotojus; ieškoti galimybių pritraukti lėšų bei žmogiškųjų resursų įtraukioms veikloms po pamokų ir visos dienos mokyklos veikloms.

**Mokytojams, VGK nariams**, bendradarbiaujant su mokinio tėvais (globėjais, rūpintojais), sistemingai aptarti mokymosi sunkumus, galimus jų sprendimo būdus, reflektuoti dėl sėkmingų patirčių, tokiu būdu atrandant sėkmingiausius mokinio mokymo(si) būdus.

**Mokytojams** kurti / plėtoti kolegialaus mokymosi, gerųjų pamokų patirčių aptarimo kultūrą.

***Veiklos įvairovė: mokytojų gebėjimas pasiūlyti mokiniams skirtingų variantų pasiekimams pademonstruoti, kad mokiniai galėtų maksimaliai, jiems priimtinais būdais, atskleisti tai, ko išmoko.***

**Mokytojams** rekomenduojama tobulinti teorinius ir praktinius gebėjimus pamoką planuoti ir organizuoti taip, kad kiekvienas mokinys turėtų galimybę mokytis, išmokimą parodyti, apie jį reflektuoti ir pamokos tikslą pasiekti priimtiniausiu pasirinktu būdu. Įgyvendinant šią rekomendaciją, tikslinga atsižvelgti į dominuojantį mokinių mokymosi stilių, apie mokymąsi skirtingais būdais sistemingai reflektuoti su mokinio tėvais (globėjais, rūpintojais), moksleiviu, stebėti ir vertinti individualią mokinio pažangą.

**Mokytojams** rekomenduojama kurti / plėtoti kolegialaus mokymosi grupes (pvz., pagal klasių koncentrus, dalykus, problemų pobūdį ir pan.), kurios rengtų užduotis, atsižvelgdamos į skirtingus mokymosi būdus, gebėjimus, mokytųsi vieni iš kitų, kolegialiai dalytųsi gerosiomis pamokų patirtimis tarpusavyje bei su kitomis grupėmis.

**Metodinei grupei** rekomenduojama susitarti dėl vienodos mokinių pasiekimų bei pažangos vertinimo sistemos, priemonių.

**Mokyklų vadovams**, bendradarbiaujant su mokytojais, švietimo pagalbos specialistais, tėvais (globėjais, rūpintojais), rekomenduojama išsiaiškinti mokinių ugdymui reikalingų priemonių, metodinės medžiagos, technologijų, fizinių aplinkų ir kt. poreikį ir pagal galimybes jį tenkinti.

Vadovaujantysis vertintojas                                             Stasys Valančius

Vertinimo skyriaus vedėja Snieguolė Vaičekauskienė

**VILNIAUS „ŽIBURIO“ PRADINĖS MOKYKLOS** **VEIKLOS**

**TEMINIO IŠORINIO VERTINIMO ATASKAITOS PRIEDAI**

*Pateikiama papildoma medžiaga (lentelės, diagramos, schemos ir kt.), kuria remiamasi IV ataskaitos dalyje.*

**Ugdymosi aplinkos N=29**

1 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 2 pamokos | 15 pamokų | 12 pamokų | 0 pamokų |
| 6,9 proc. | 51,7 proc. | 41,4 proc. | 0 proc. |

**Vadovavimas kiekvieno mokinio ugdymuisi N=29**

2 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 1 pamoka | 17 pamokų | 10 pamokų | 1 pamoka |
| 3,5 proc. | 58,6 proc. | 34,4 proc. | 3,5 proc. |

**Mokymosi patirtys N=29**

3 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 2 pamokos | 14 pamokų | 13 pamokų | 0 pamokų |
| 6,9 proc. | 48,3 proc. | 44,8 proc. | 0 proc. |

**Vertinimas ugdant N=29**

4 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 1 pamoka | 8 pamokos | 18 pamokų | 2 pamokos |
| 3,5 proc. | 27,6 proc. | 62 proc. | 6,9 proc. |

**Kiekvieno mokinio pažanga ir pasiekimai N=29**

5 lentelė

|  |  |  |  |
| --- | --- | --- | --- |
| Labai gerai | Gerai | Patenkinamai | Prastai |
| 1 pamoka | 10 pamokų | 17 pamokų | 1 pamoka |
| 3,5 proc. | 34,4 proc. | 58,6 proc. | 3,5 proc. |

**Stebėtų pamokų vertinimas pagal mokytojo kvalifikacinę kategoriją, N=31**

6 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| Pamokos aspektas (kvalifikacinė kategorija) | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Neturi pedagogo kvalifikacijos | 1 | 2,00 | 2,00 | 2,00 | 2,00 | 2,00 | 2,00 |
| Mokytojas | 8 | 2,63 | 2,38 | 2,63 | 2,00 | 2,25 | 2,38 |
| Vyr. mokytojas | 17 | 2,60 | 2,67 | 2,53 | 2,27 | 2,33 | 2,48 |
| Metodininkas | 5 | 3,00 | 3,00 | 3,00 | 2,80 | 2,80 | 2,92 |

**Stebėtų pamokų vertinimas pagal ugdymo(si) paradigmą, N=31**

7 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
| Pamokos aspektas (paradigma) | N | Ugdymo (si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 15 | 2,33 | 2,33 | 2,27 | 1,93 | 2,13 | 2,20 |
| Bandoma dirbti šiuolaikiškai | 15 | 3,00 | 2,92 | 3,00 | 2,62 | 2,62 | 2,83 |
| Mokymosi (šiuolaikinė) | 1 | 3,00 | 3,00 | 3,00 | 3,00 | 3,00 | 3,00 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_